Ολοένα και πιο ορατοί οι όγκοι των απορριμμάτων στα πεζοδρόμια της Πόλης του Φωτός, όπως άλλωστε και η δυσωδία. Ο λόγος; Εδώ και τρεις ημέρες, οι εργαζόμενοι στον τομέα της καθαριότητας στο δήμο του Παρισιού απεργούν, με αίτημα την αναπροσαρμογή των μισθολογικών τους απολαβών.

Μόνο τη χθεσινή ημέρα 3.000 τόνοι απορριμμάτων δεν περισυλλέχθηκαν ποτέ, δήλωσε ο Μαό Πενινού, ο αντιδήμαρχος υπεύθυνος του τομέα καθαριότητας της πόλης.

Από τις κινητοποιήσεις επηρεάζονται 10 διαμερίσματα από τα 20 που αριθμεί η πρωτεύουσα, όπου την αποκομιδή των σκουπιδιών έχουν αναλάβει 4.900 δημοτικοί υπάλληλοι.

Οι κάτοικοι του Παρισιού δεν παραλείπουν τις τελευταίες ημέρες να αναρτούν στους ιστότοπους κοινωνικής δικτύωσης φωτογραφίες από τα πεζοδρόμια της πόλης όπου τα απορρίμματα σχηματίζουν βουνά, ιδιαίτερα μάλιστα στους στενούς δρόμους των τουριστικών συνοικιών στο κέντρο.

Αντιπροσωπεία απεργών αναμένεται να γίνει δεκτή αργότερα από τη δημοτική αρχή.