<p>Εάν μάταια προσπαθείτε να χάσετε βάρος, ίσως πρέπει να περιορίσετε την κατανάλωση φαγητού σε δύο μεγάλα γεύματα την ημέρα, υποστηρίζουν επιστήμονες από την Πράγα</p>
<p>Σε μελέτη που πραγματοποίησαν με 54 πάσχοντες από διαβήτη τύπου 2, ηλικίας 30 έως 70 ετών, διαπίστωσαν πως όσοι έτρωγαν όλη την ημερήσια ποσότητα τροφής το πρωί και το μεσημέρι έχασαν κατά μέσον όρο 1,5 κιλό περισσότερο μέσα σε 12 εβδομάδες σε σύγκριση με όσους μοίραζαν το φαγητό τους σε τρία κύρια γεύματα και τρία σνακ την ημέρα.</p>
<p>Επιπλέον, παρουσίασαν βελτίωση σε διάφορους δείκτες του διαβήτη τους.</p>
<p>Οι ερευνητές, που δημοσιεύουν τη μελέτη τους στην επιθεώρηση «Diabetologia», χώρισαν τους εθελοντές σε δύο ομάδες, οι οποίες ακολούθησαν για 12 εβδομάδες το ένα από τα δύο διαιτολόγια (των 2 ή των 6 γευμάτων ημερησίως) και μετά ακολούθησαν το άλλο για ακόμα 12 εβδομάδες.</p>
<p>Τα διαιτολόγια που ακολούθησαν οι εθελοντές τους παρείχαν γύρω στις 500 θερμίδες λιγότερες απ’ ό,τι συνιστώνται για τους υγιείς ανθρώπους (είναι 2.000 για τον μέσο άντρα και 1.800 για την μέση γυναίκα).</p>
<p>Εκτός από την μεγαλύτερη απώλεια βάρους, οι εθελοντές που έκαναν 2 γεύματα την ημέρα παρουσίασαν επίσης κάπως μεγαλύτερη μείωση στις συγκεντρώσεις λίπους στο ήπαρ τους, καθώς και μικρή βελτίωση στην ευαισθησία του οργανισμού τους στην ινσουλίνη και στη λειτουργία των βήτα-κυττάρων του παγκρέατος τους.</p>
<p>Η συσσώρευση λίπους στο ήπαρ αποκαλείται επιστημονικά λιπώδης διήθηση του ήπατος και αποτελεί την πιο συχνή ηπατική νόσο (σ.σ. υπολογίζεται ότι πάσχουν από αυτήν σχεδόν 2 εκατομμύρια Έλληνες).</p>
<p>Προκαλείται όταν το ήπαρ έχει περιεκτικότητα σε λίπος πάνω από 5%, εξαιτίας παχυσαρκίας, μεταβολικού συνδρόμου, διαβήτη, υπερλιπιδαιμίας, υπέρτασης και των συνδυασμών αυτών των νοσημάτων.</p>
<p>Η λιπώδης διήθηση του ήπατος θεωρείται σοβαρή ασθένεια διότι με τα χρόνια μπορεί να εξελιχθεί σε κίρρωση του ήπατος (και σε μικρότερο ποσοστό σε καρκίνο του ήπατος), ενώ αποτελεί και ανεξάρτητο παράγοντα κινδύνου για εμφάνιση καρδιοπάθειας.</p>
<p>Η μειωμένη ευαισθησία στην ινσουλίνη και η μειωμένη λειτουργικότητα των βήτα-κυττάρων του παγκρέατος είναι χαρακτηριστικά προβλήματα στον τύπου 2 διαβήτη, ο οποίος κατά κανόνα οφείλεται στην παχυσαρκία.</p>
<p>Πάντως οι ερευνητές τονίζουν στο άρθρο τους ότι τα ευρήματά τους πρέπει να επαληθευτούν από μεγαλύτερες μελέτες, διότι ο αριθμός των εθελοντών τους ήταν μικρός.</p>