Κρούσματα ανεμοβλογιάς εντοπίστηκαν τις τελευταίες ημέρες σε μικρά παιδιά στην Ειδομένη, με τις ανησυχίες για την υγειονομική ασφάλεια των προσφύγων αλλά και τη δημόσια υγεία γενικότερα, να εντείνονται. 

Το λοιμώδες αυτό νόσημα με μεγάλη μολυσματικότητα, μπορεί να μην προξενεί ιδιαίτερα προβλήματα στα παιδιά, ωστόσο για τους ενήλικες μπορεί να αποδειχθεί πολύ σοβαρό λοιμώδες νόσημα με απρόβλεπτες συνέπειες για την πορεία της υγείας τους. 

Με αφορμή τις νέες εξελίξεις, και σύμφωνα με πληροφορίες από το υπουργείο Υγείας, κλιμάκιο του ΚΕΕΛΠΝΟ θα επισκεφθεί –πιθανότατα από σήμερα – την Ειδομένη για πραγματοποιήσει μία σειρά εμβολιασμών. 

Επιπλέον, είναι πολύ πιθανόν και η πολιτική ηγεσία του υπουργείου Υγείας να επισκεφθεί στα μέσα της εβδομάδας τον καταυλισμό της Ειδομένης ως μία προσπάθεια για να υπογραμμίσει την μεγάλη σημασία που αποδίδει στο ζήτημα.
