<strong>Συντάξεις</strong> που κυμαίνονται από 600 έως 800 ευρώ για εργαζόμενους με μεσαία εισοδήματα και σε λίγες περιπτώσεις (υψηλός μισθός και 30 χρόνια ασφάλισης) υπερβαίνουν κατά τι τα 1.000 ευρώ, προβλέπει η <strong>ασφαλιστική μεταρρύθμιση</strong>. Οι σημερινές μεσαίες <strong>συντάξεις</strong> 800 έως 1.300 ευρώ εξαφανίζονται ενώ μετά τα 30 χρόνια ασφάλισης και έως τα 40 δεν υπάρχουν αντίστοιχες προσαυξήσεις, κάτι που θα λειτουργήσει ως αντικίνητρο για ασφάλιση.

Από τα παραδείγματα που παρουσίασε το υπουργείο Εργασίας στους δανειστές (δείτε στα "Συνημμένα αρχεία"), συμπεραίνουμε ότι προστατεύονται τα χαμηλά εισοδήματα, καθώς υπολογίζονται με υψηλούς συντελεστές 63% - 81% δίνοντας τη δυνατότητα σε όσους συμπληρώνουν λίγα χρόνια ασφάλισης (15-20) να πάρουν αξιοπρεπείς <strong>συντάξεις</strong>. Για τα παραπάνω υψηλά ποσοστά αναπλήρωσης προβάλλουν ενστάσεις οι δανειστές, ζητώντας ακόμα και για τα χαμηλά εισοδήματα, τα ποσοστά να μην υπερβαίνουν το 55%.

Στα 15 και στα 18 χρόνια ασφάλισης, το σχέδιο Κατρούγκαλου δίνει μεγαλύτερες <strong>συντάξεις</strong>, στα 21 δίνει μεν μεγαλύτερες <strong>συντάξεις</strong>, με εξαίρεση όμως για όσους ο μισθός του είναι υψηλότερος από 2.000€.

Με 24 χρόνια ασφάλισης, η πρόταση Κατρούγκαλου δίνει μεγαλύτερες <strong>συντάξεις</strong> όταν ο συντάξιμος μισθός είναι 700€, 800€, 1.000€, 2.500€ και 3.500€ και μικρότερες στα 1.500€ και 2.000€.

Με 27 χρόνια ασφάλισης, η πρόταση Κατρούγκαλου δίνει μεγαλύτερες <strong>συντάξεις</strong> όταν ο συντάξιμος μισθός είναι 700€, 800€, 2.000€ και 3.500€ και μικρότερες όταν είναι 1.000€, 1.500€, 2.500€ και 3.000€.

Με 30 έτη ασφάλισης, η πρόταση Κατρούγκαλου δίνει μικρότερες <strong>συντάξεις</strong> όταν ο συντάξιμος μισθός είναι 700€, 800€, 1000€, 1.500€, 2.000€ και 2.500€ και μεγαλύτερες στις 3.000€ και 3.500€.

Στους πίνακες που δημοσιοποίησε το υπουργείο Εργασίας δεν υπάρχουν παραδείγματα για ασφαλισμένους που συμπληρώνουν πάνω από 30 έτη ασφάλισης. Σύμφωνα με την κριτική που έχει ασκηθεί, μετά την 30ετία υπάρχουν σημαντικές μειώσεις καθώς ανατρέπεται η ανταποδοτική σχέση εισφορών - παροχών και λειτουργεί ο μηχανισμός αναδιανομής προς τα κάτω που επικαλείται η κυβέρνηση. Αντίθετα, για τα υψηλά εισοδήματα, δεν υπάρχουν μεγάλες διαφορές στο ύψος των <strong>συντάξεων</strong> μεταξύ του τρόπου υπολογισμού που προτείνει η κυβέρνηση και του νόμου Λοβέρδου – Κουτρουμάνη.

Ωστόσο , πρέπει να λάβουμε υπόψη μας ότι οι νέες <strong>συντάξεις</strong> υπολογίζονται με βάση το σύνολο του εργασιακού βίου. Έτσι, ορισμένα παραδείγματα που εμφανίζουν υψηλούς συντάξιμους μισθούς 2.000-3.500 ευρώ είναι αδύνατο να ανταποκρίνονται στην σκληρή πραγματικότητα της αγοράς, η οποία επιβραβεύει με υψηλούς μισθούς τον εργαζόμενο (εκτός λαμπρών εξαιρέσεων) μόνο τα τελευταία χρόνια της σταδιοδρομίας του.

Ο πίνακας που έδωσε στη δημοσιότητα ο κ. Κατρούγκαλος εμφανίζει υψηλότερα ποσά <strong>συντάξεων</strong> σε σχέση με τον ν.3863/2010.

Παράγοντες της ασφάλισης σχολιάζουν ότι η σύγκριση αφορά τον νόμο 3863 του 2010 στην πλήρη του ανάπτυξη το 2048. Ο νόμος προέβλεπε σταδιακές μειώσεις ενώ το νέο <strong>ασφαλιστικό</strong> που προτείνει η κυβέρνηση, θα ισχύσει από σήμερα και αναδρομικά για το σύνολο του χρόνου ασφάλισης των μελλοντικών συνταξιούχων. Αν δεν υπήρχαν μεγάλες μειώσεις (μεσοσταθμικά 15%) δε θα υπήρχε λόγος να προβλεφθεί προσωπική διαφορά τόσο για τους ήδη συνταξιούχους όσο και για όσους φεύγουν το 2016 – 2018. Επιπλέον ο νόμος του 2010 προέβλεπε η <strong>σύνταξη</strong> να υπολογίζεται με τον παλιό τρόπο υπολογισμού για τον χρόνο ασφάλισης μέχρι 31/12/2010 και με βάση ολόκληρο τον ασφαλιστικό βίο από το 2011 και μετά.