Κλιμάκιο του Ελληνικού Ερυθρού Σταυρού, αποτελούμενο από κοινωνικούς λειτουργούς και εθελοντές Κοινωνικής Πρόνοιας, Νοσηλευτικής και Σαμαρειτών διένειμε σήμερα, Τρίτη 20 Οκτωβρίου 2015, 200 πακέτα επιβίωσης, που περιλαμβάνουν είδη ατομικής υγιεινής, στους πρόσφυγες που φιλοξενούνται προσωρινά στο Κλειστό Ολυμπιακό Γυμναστήριο Γαλατσίου.
Η προσφορά προέρχεται από τη δωρεά του Βρετανικού Ερυθρού Σταυρού, ο οποίος ανταποκρίθηκε στη διεθνή έκκληση ανθρωπιστικής βοήθειας της Διεθνούς Ομοσπονδίας Ερυθρού Σταυρού και Ερυθράς Ημισελήνου για την υποστήριξη των νεοεισερχόμενων προσφύγων στα νησιά του Ανατολικού Αιγαίου (Μυτιλήνη, Κω, Σάμο, Χίο, Ρόδο, Κρήτη), την Αθήνα και τη Βόρειο Ελλάδα.
Η δράση υλοποιείται στο πλαίσιο παροχής ανακουφιστικής βοήθειας από τον Ελληνικό Ερυθρό Σταυρό στους πρόσφυγες που διέρχονται από τη χώρα μας με τελικό προορισμό τις χώρες της Κεντρικής Ευρώπης και θα συνεχιστεί την Πέμπτη 22και την Παρασκευή 23 Οκτωβρίου 2015.