Το πρωινό αποτελεί το πιο βασικό γεύμα της ημέρας, όμως δεν υπάρχει πάντα χρόνος ούτε για να το προετοιμάσετε και πολλές φορές ούτε για να το φάτε. Μια λύση πρακτική και σούπερ υγιεινή είναι τα smoothies, τα οποία γίνονται πολύ εύκολα, αρκεί να έχετε φαντασία και ένα... μπλέντερ.

Ειδικά για το πρωινό, το γιαούρτι και το ταχίνι αποτελούν δύο πολύ καλές πηγές πρωτεΐνης, ενώ η μπανάνα πλούσια σε κάλιο και μαγνήσιο θα σας δώσει ενέργεια στο ξεκίνημα της ημέρας.

<strong>Smoothie με μπανάνα και ταχίνι</strong>

<strong>ΥΛΙΚΑ</strong>

1/2 φλιτζάνι γάλα, κατά προτίμηση χαμηλό σε λιπαρά
3 κουταλιές της σούπας γιαούρτι
1 μπανάνα ώριμη
1/3 φλιτζάνι ταχίνι

Προαιρετικά μπορείτε να προσθέσετε ένα κουταλάκι του γλυκού κακάο ή μία κουταλιά της σούπας λιναρόσπορο και τριμμένο πάγο.

<strong>ΕΚΤΕΛΕΣΗ</strong>

Βάζουμε όλα τα υλικά στο μπλέντερ και τα χτυπάμε μέχρι να ομογενοποιηθεί το μείγμα και σερβίρουμε αμέσως σε ένα ψηλό ποτήρι. Το αποτέλεσμα δεν θα πρέπει να είναι ούτε πολύ ρευστό, ούτε πολύ παχύρευστο ώστε να πίνεται με ευκολία.

Θερμίδες ανά ποτήρι: περίπου 380

Πρωτεΐνες: 19,3 gr

Υδατάνθρακες: 59,7 gr

Λιπαρά: 7,9 gr

&nbsp;