Όλοι συμφωνούν ότι το πρωινό είναι το σημαντικότερο γεύμα της ημέρας… πολλώ δε για τα παιδιά που βρίσκονται στην ανάπτυξη! Ένα ισορροπημένο πρωινό εξασφαλίζει την καλή υγεία του παιδιού, σωστή ανάπτυξη, καλύτερες σχολικές επιδόσεις και καλύτερη διάθεση!
Οι περισσότεροι γονείς λένε ότι το πρωί δυσκολεύονται να σηκώσουν το παιδί από το κρεβάτι, ώστε να ετοιμαστεί για το σχολείο και πως τις περισσότερες φορές δεν προλαβαίνει να καταναλώσει πρωινό. Εκτός από τους γονείς, και τα ίδια τα παιδιά θα πρέπει να κατανοήσουν την αξία του πρωινού γεύματος, ώστε να πειστούν να το εντάξουν στη διατροφή τους. Αυτόν τον στόχο προσπαθεί να επιτύχει το μοναδικό βιβλίο κόμιξ «Ιστορίες Πρωινού», που υπογράφει η Κλινική Διαιτολόγος- Διατροφολόγος, M.Sc., Αλεξάνδρα Κουμπίτσκι.
Οι «Ιστορίες Πρωινού» ξεκινούν με τον Γιωργάκη, που φτάνει καθυστερημένος και αδύναμος στην τάξη. Η δασκάλα μαθαίνει ότι δεν έχει πάρει πρωινό και εκμεταλλεύεται την ευκαιρία για να μιλήσει στα παιδιά για τη σημασία του πρώτου γεύματος της ημέρας. Μέσα από το μάθημα, οι μικροί αναγνώστες θα μάθουν πόσο σημαντικό είναι να γεμίζουν πρωί πρωί τις «μπαταρίες» τους για να αντεπεξέλθουν στις υποχρεώσεις της ημέρας - σωματικές και πνευματικές.
Η κουβέντα με τον Γιωργάκη συνεχίζεται και στο διάλειμμα, όπου μέσα από τους διαλόγους αναδεικνύεται η αξία του δεκατιανού και η σημασία των σωστών και υγιεινών επιλογών σνακ.
Στο τέλος του κόμιξ συνοψίζονται τα κύρια μηνύματα του βιβλίου, για να μπορέσετε να τα συζητήσετε με τα παιδιά ή τους μαθητές σας. Εδώ θα βρείτε επίσης, έξυπνες ασκήσεις και δραστηριότητες, που θα βοηθήσουν το παιδί να εμπεδώσει τις γνώσεις που έλαβε: σταυρόλεξο, κρυπτόλεξο, αντιστοίχιση και κρεμάλες!
Χαρίζοντάς στο παιδί σας αυτό το έξυπνο κόμικ, είναι βέβαιο ότι θα κάνετε τη διατροφική γνώση για το παιδί σας... παιχνίδι! Διαβάζοντας το βιβλίο τα παιδιά θα πάρουν ένα «μάθημα Διατροφής» με κύριο θέμα το πρωινό γεύμα.