Το Πεκίνο σχεδιάζει να κλείσει 2.500 μικρές ρυπογόνες επιχειρήσεις φέτος στο πλαίσιο των προσπαθειών να περιορίσει την ατμοσφαιρική ρύπανση, όπως μετέδωσε το πρακτορείο ειδήσεων Νέα Κίνα.

Τέσσερις συνοικίες στην πρωτεύουσα, όπου τα επίπεδα ατμοσφαιρικής ρύπανσης έσπασαν κάθε ρεκόρ φέτος το χειμώνα, θα πρέπει να προχωρήσουν στο κλείσιμο 2.500 επιχειρήσεων έως το τέλος του 2016, ενώ περισσότερες αναμένεται να κλείσουν τον επόμενο χρόνο, σύμφωνα με το κινεζικό πρακτορείο ειδήσεων.

Επικαλούμενο αξιωματούχο, που δεν θέλησε να κατονομαστεί, το πρακτορείο επισημαίνει ότι τα αυξημένα επίπεδα ρύπανσης που προκαλούν μικρές ρυπογόνες πηγές, όπως εστιατόρια, ξενοδοχεία και χώροι στάθμευσης αντισταθμίζουν τον αντίκτυπο της μεγάλης πτώσης που έχει καταγραφεί στα επίπεδα ρύπανσης που προκαλούν οι ρυπογόνες βιομηχανίες και οι εταιρείες με μεγάλη κατανάλωση ενέργειας στην πόλη.

Το υπουργείο Περιβάλλοντος προειδοποίησε τους πολίτες ότι πυκνό νέφος ενδέχεται να καλύψει και πάλι την επόμενη εβδομάδα το Πεκίνο, την επαρχία Χεμπέι και την επαρχία Τιεντζίν.