Το… μυστικό για να αντιμετωπίσουμε το μεθύσι, αποκαλύπτει αρχαίος πάπυρος γραμμένος στα ελληνικά, που βρέθηκε στην Αίγυπτο!

Ο ιατρικός πάπυρος ηλικίας περίπου 1.900 ετών, είχε βρεθεί μαζί με τουλάχιστον 500.000 άλλους, στην αρχαία αιγυπτιακή πόλη της Οξυρρύγχου πριν από σχεδόν έναν αιώνα, και ο πάπυρος φυλάσσεται στη Βιβλιοθήκη Σάκλερ του Πανεπιστημίου της Οξφόρδης, στη Βρετανία. 

Ωστόσο η μετάφρασή του έγινε μόλις πρόσφατα. 

Το κείμενο, ανάμεσα σε άλλες θεραπείες και συνταγές, αναφέρει τρόπους για να αντιμετωπίσουμε το μεθύσι, το οποίο προφανώς ανέκαθεν συνιστούσε πρόβλημα!

Η οδηγία στον μεθυσμένο ήταν να πλέξει φύλλα αλεξανδρινής χαμαιδάφνης σε «κολιέ» και να τα φορέσει στο λαιμό του. Το εν λόγω φυτό θεωρείτο κατάλληλο για θεραπεία του πονοκέφαλου και κατ' επέκταση για τα μεθεόρτια του μεθυσιού. Ωστόσο, το αν έφερνε αποτέλεσμα με αυτόν τον τρόπο χρήση, παραμένει άγνωστο. 

Όπως δήλωσε η καθηγήτρια Βίβιαν Νάτον του University College του Λονδίνου (UCL), πρόκειται για «τη μεγαλύτερη συλλογή ιατρικών παπύρων, που έχει δημοσιευτεί μέχρι σήμερα», η οποία μεταξύ άλλων, περιλαμβάνει θεραπείες για τις αιμορροΐδες, το έλκος, τα χαλασμένα δόντια, κολλύρια για τα μάτια κ.ά.
