Ο Στρατός υπήρξε ιδιαίτερα παρεμβατικός στη σύγχρονη ιστορία της Αργεντινής με απανωτά αιματηρά πραξικοπήματα. Ακόμα και η λέξη στρατιωτικός δεν φέρνει τις καλύτερες εικόνες στο μυαλό των πολιτών. Η χώρα ωστόσο έκανε ένα σημαντικό βήμα ισότητας: απέκτησε την πρώτη γυναίκα εν ενεργεία στρατηγό.

Πρόκειται για την 57χρονη Μαρία Ισαβέλ Πάνσα, η οποία είχε φτάσει στον βαθμό του συνταγματάρχη, τον ανώτερο που επιτρεπόταν.

Για την ιστορία είναι η δεύτερη γυναίκα στρατηγός, αφού πριν από μερικά χρόνια η πρόεδρος Κριστίνα Φερνάντες έδωσε τον τίτλο του στρατηγού σε μια ηρωίδα της αργεντινής επανάστασης για την ανεξαρτησία από την ισπανική κορώνα: την Χουάνα Ασουρντούι (1780-1862).

Η Χουάνα Ασουρντούι αγωνίστηκε για την ανεξαρτησία της Αργεντινής και της Βολιβίας. Για αυτό και πρόσφατα η κυβέρνηση της Βολιβίας έφτιαξε και δώρισε στην Αργεντινή ένα άγαλμά της, το οποίο τοποθετήθηκε απέναντι από το Προεδρικό Μέγαρο του Μπουένος Άιρες.

Η πρόεδρος είχε ουσιαστικά ανακοινώσει την πρόθεσή της να κάνει μια γυναίκα στρατηγό τον περασμένο Ιούλιο, όταν σε γεύμα των Ενόπλων Δυνάμεων είχε κάνει ιδιαίτερη αναφορά στην έλλειψη γυναικών στον ανώτατο ιεραρχικά βαθμό των Ενόπλων Δυνάμεων.

Λίγες εβδομάδες αργότερα, η Φερνάντες υπέγραψε το σχετικό διάταγμα που προβλέπει ότι οι επαγγελματίες στελέχη των Ενόπλων Δυνάμεων που έχουν στην κατοχή τους και άλλο πτυχίο, μπορούν να φτάσουν και στις ανώτατες βαθμίδες, κάτι που μέχρι σήμερα δεν επιτρεπόταν.