Το Facebook ως «εργαλείο αξιολόγησης» της προσωπικότητας ενός ατόμου, χρησιμοποίησε νέα έρευνα από το πανεπιστήμιο Κέμπριτζ. 

Ένα υπολογιστικό σύστημα, προσπάθησε να αναλύσει την προσωπικότητα των χρηστών, λαμβάνοντας ως δεδομένα τα Like που κάνει ο κάθε χρήστης, και τα συμπεράσματα στα οποία κατέληξε συμφωνούσαν με τις απαντήσεις που είχαν δώσει οι ίδιοι οι χρήστες μέσω διαδικτυακής δημοσκόπησης. Μάλιστα, η «ετυμηγορία» του υπολογιστή ήταν πιο ακριβής από τις περιγραφές που είχαν δώσει οι φίλοι του χρήστη!

«Στο μέλλον, οι υπολογιστές θα μπορούν να συνάγουν συμπεράσματα για τα γνωρίσματα της προσωπικότητας ενός χρήστη και να αντιδρούν αναλόγως, με αποτέλεσμα την ανάδυση μιας νέα γενιάς μηχανημάτων που διαθέτουν συναισθηματική νοημοσύνη και κοινωνικές δεξιότητες», δήλωσε χαρακτηριστικά η ερευνήτρια Youyou Wu, επικεφαλής της σχετικής μελέτης.

Η Wu και οι συνεργάτες της συνέλεξαν και ανέλυσαν δεδομένα που αφορούσαν σε περισσότερους από 86.000 χρήστες του Facebook. Οι συμμετέχοντες είχαν ολοκληρώσει εθελοντικά το τεστ προσωπικότητας του Facebook, μέσω της εφαρμογής myPersonality, από το 2007 έως το 2012. Στη συνέχεια, οι ερευνητές ανέλυσαν τα Like του κάθε χρήστη με τη βοήθεια υπολογιστικού προγράμματος.

Σύμφωνα με τη Wu, ένα Like σε σελίδα για τη Διεθνή Αμνηστία ή το Βουδισμό υποδεικνύει ένα άτομο φιλελεύθερο και καλλιτεχνικό στην κλίμακα της δεκτικότητας. Από την άλλη, ένα Like σε σελίδα του πολιτικού σχολιαστή Rush Limbaugh ή της αμερικανικής αυτοκινητοβιομηχανίας Ford υποδεικνύει ένα άτομο πιο συντηρητικό και «συμβατικό».

Μερικές ακόμη συσχετίσεις που εντόπισαν οι ερευνητές ήταν οι εξής:

- Οι οργανωμένες προσωπικότητες έδειξαν σταθερή προτίμηση στην ποδηλασία και το reality The Apprentice

- Οι αυθόρμητες προσωπικότητες έδειξαν σταθερή προτίμηση στο ροκ συγκρότημα The Velvet Underground και τα βαμπίρ

- Οι εξωστρεφείς προσωπικότητες έδειξαν σταθερή προτίμηση στην Αμερικανίδα τηλεπερσόνα Snooki

- Οι συνεσταλμένες προσωπικότητες έδειξαν σταθερή προτίμηση στο Star Trek και τη Wikipedia

- Οι συνεργάσιμες προσωπικότητες έδειξαν σταθερή προτίμηση στις αγκαλιές και στους Πειρατές της Καραϊβικής

- Οι ανταγωνιστικές προσωπικότητες έδειξαν σταθερή προτίμηση στο σαρκασμό και την τραγουδίστρια Νίκι Μινάζ

- Οι συναισθηματικά ασταθείς προσωπικότητες έδειξαν σταθερή προτίμηση στο αυτοβιογραφικό βιβλίο Prozac Nation και τον Κερτ Κομπέιν

- Οι ήρεμες προσωπικότητες έδειξαν σταθερή προτίμηση στο σκι και στο αθλητικό κανάλι ESPN
