Συνάντηση των Προέδρων των Επιστημονικών Φορέων της χώρας (υγειονομικών, μηχανικών, νομικών) θα πραγματοποιηθεί τη Δευτέρα 11 Ιανουαρίου, και ώρα 15.00, προκειμένου να καθοριστούν κοινές δράσεις ώστε τα στραγγαλιστικά μέτρα που προβλέπονται στο προσχέδιο για το ασφαλιστικό να μην δημιουργήσουν καμένη γη σε κάθε επαγγελματική δραστηριότητα.

Η άποψη του Πανελληνίου Ιατρικού Συλλόγου είναι ότι το νέο ασφαλιστικό σχέδιο, έτσι όπως αυτό παρουσιάστηκε, αποτελεί ταφόπλακα για τους ιατρούς, αφού προβλέπει αυξημένες ασφαλιστικές εισφορές, οι οποίες αντιστοιχούν στο 20% των καθαρών εισοδημάτων κάθε ελεύθερου επαγγελματία.

Εάν υπολογίσει κανείς ότι στα εισοδήματα του 2016 θα υπάρξει αυξημένη φορολόγηση από το 26% στο 29%, αύξηση της προκαταβολής του φόρου από το 55% στο 75%, παραμονή του τέλους επιτηδεύματος (600 ευρώ) και εισφορά αλληλεγγύης (2-4%), τότε δεν απομένει διαθέσιμο εισόδημα για κάθε ελεύθερο επαγγελματία. Με τέτοια αυξημένα βάρη, κάθε ένας που έχει ατομική δραστηριότητα – επιχείρηση δεν θα μπορεί να εκπληρώσει τις υποχρεώσεις του προς το Κράτος. Οι αυξημένες αυτές επιβαρύνσεις, όπως προαναφέρθηκαν, ανέρχονται σε περίπου 60% των καθαρών εισοδημάτων. Ως εκ τούτου, το κλείσιμο των ιατρείων, η υπαλληλοποίηση, η μαύρη εργασία και η μετανάστευση, είναι ορατά ζητήματα για τα οποία θα πρέπει να μεριμνήσει η Πολιτεία.

Ο δρόμος τον οποίο ζητεί ο ΠΙΣ να ακολουθήσει η κυβέρνηση είναι καθαρός, προκειμένου να στηριχτεί κάθε ατομική δραστηριότητα. Συνίσταται στη μείωση της υπερβολικής φορολόγησης (που αποτελεί θηλιά στο λαιμό κάθε επαγγελματία) και στην ασφαλιστική μεταρρύθμιση, όπου το κράτος θα στηρίζει τον αναδιανεμητικό χαρακτήρα με κοινωνική δικαιοσύνη, αλλά και βιωσιμότητα της επαγγελματικής δραστηριότητας.

Παράλληλα, ο ΠΙΣ θεωρεί ότι η ανακεφαλαιοποίηση των ασφαλιστικών ταμείων μετά το καταστροφικό PSI, όπως έγινε και με τις τράπεζες, είναι αναγκαία, προκειμένου να είναι βιώσιμο το σύστημα.

Το ΕΤΑΑ μπορεί να παραμείνει βιώσιμο και ανεξάρτητο στα πλαίσια της τριμερούς χρηματοδότησης.

Θα πρέπει να γίνει κατανοητό ότι η επιβολή οριζόντιων μέτρων δεν βοηθάει την ανάπτυξη της χώρας μας.