<p>Σε κατάσταση επιφυλακής βρίσκονται οι αρχές στην Ισπανία, μετά την περίπτωση νοσοκόμας που νόσησε από τον Ebola σε νοσοκομείο της Μαδρίτης. Την ίδια ώρα η κυβέρνηση προσπαθεί να… συμμαζέψει τα ασυμμάζευτα, μετά τις τελευταίες πληροφορίες που είδαν το φως της δημοσιότητας, περί ακατάλληλης στολής που δεν προστάτεψε τη γυναίκα από το φονικό ιό.  </p>
<p>Όπως έχει γίνει γνωστό, η προστατευτική στολή που φορούσε η νοσοκόμα περιθάλποντας ασθενή του Ebola που είχε επιστρέψει από τη δυτική Αφρική, δεν μπόρεσε να την κρατήσει ασφαλή, ενώ σύμφωνα με τον βρετανικό Τύπο, η στολή της δεν πληρούσε τις προδιαγραφές του Παγκόσμιο Οργανισμού Υγείας.  </p>
<p>Με αφορμή τη μόλυνση της συναδέλφου τους από το θανατηφόρο ιό, το ιατρικό και νοσηλευτικό προσωπικό του νοσοκομείου «La Paz» στη Μαδρίτη – όπου εργαζόταν η νοσοκόμα – ζητούν την παραίτηση της Ισπανίδας υπουργού Υγείας, Ανα Μάτο, ενώ η ισπανική κυβέρνηση ζήτησε από το λαό να μην πανικοβάλλεται, και υποσχέθηκε πλήρη διαφάνεια σχετικά με τους λόγους για τους οποίους προσβλήθηκε με Ebola η Ισπανίδα νοσοκόμα. </p>
<p>Από την πλευρά του ο Παγκόσμιος Οργανισμός Υγείας, σε σημερινή του ανακοίνωση, εξηγεί πως μεμονωμένα κρούσματα του Ebola στην Ευρώπη είναι «αναπόφευκτα», όμως ο κίνδυνος να διαδοθεί η επιδημία είναι εκεί «εξαιρετικά μικρός». </p>



Πηγή : eReportaz