<b>Οδοντόβουρτσα </b>
Πολύ ψηλά στη λίστα των πιο βρόμικων σημείων του σπιτιού είναι (όσο παράξενο κι αν ακούγεται) η οδοντόβουρτσα. Κι αυτό γιατί, όταν ο νιπτήρας βρίσκεται δίπλα στη λεκάνη της τουαλέτας, κάθε φορά που τραβάμε το καζανάκι, σταγονίδια πετάγονται πάνω στην εκτεθειμένη οδοντόβουρτσα. Τα σταγονίδια είναι γεμάτα μικρόβια, τα οποία είτε εισχωρούν κατευθείαν στο στόμα, όταν πλένουμε τα δόντια μας είτε μεταφέρονται στα χέρια μας. Για αυτό, κρατήστε τις οδοντόβουρτσες σε ένα ντουλάπι ή φροντίστε να της καθαρίζετε τακτικά με ζεστό νερό και λίγο απολυμαντικό υγρό.

<b>Κατοικίδια </b>
Τα ζώα και τα παιδιά είναι στενοί φίλοι και είναι σχεδόν αδύνατο να ξεκολλήσουν. Ωστόσο, τα κατοικίδια μπορούν να μεταφέρουν στα παιδιά βακτήρια, ιούς και παράσιτα μέσω των ακαθαρσιών, του σάλιου ή αν κατά λάθος τα γρατσουνίσουν. Τα παιχνίδια των ζώων και τα μπολ τους αποτελούν πηγή κολοβακτηριδίων – σαλμονέλας. Γι’ αυτό την επόμενη φορά που τα παιδιά έρθουν σε επαφή με το σκυλάκι τους, θα πρέπει υποχρεωτικά να πλύνουν και τα χέρια τους.

<b>Πάτωμα</b>
Αν στο πάτωμα υπάρχουν υπολείμματα τροφών και λίπη, αν είναι βρόμικο από παπούτσια και πατημασιές ζώων και ειδικά αν καλύπτεται από μοκέτες που συγκεντρώνουν σκόνη, τα παιδιά διατρέχουν κίνδυνο να εμφανίσουν αλλεργίες και κρίσεις άσθματος. Το πάτωμα του μπάνιου θέλει ακόμα περισσότερη προσοχή, καθώς εκεί μπορεί να κρύβονται μύκητες και λειχήνες.
<b>
Σχολείο </b>
Οι ψύκτες νερού, οι χώροι εστίασης αλλά και τα ίδια τα θρανία και οι υπολογιστές, συγκεντρώνουν αμέτρητα μικρόβια που μπορεί να θέσουν σε κίνδυνο την υγεία των παιδιών. Είναι σημαντικό στα σχολεία να υπάρχουν δοχεία με απολυμαντικά για τα χέρια, και τόσο τα θρανία όσο και τα μέρη των υπολογιστών να απολυμαίνονται τακτικά.

<b>Παιδικές χαρές και χώροι άθλησης</b>
Εδώ συγκεντρώνονται τα περισσότερα βακτήρια, με πιο επικίνδυνο το MRSA (ανθεκτικός στη μεθικιλλίνη χρυσίζων σταφυλόκοκκος). Το βακτήριο του σταφυλόκοκκου εισέρχεται στον οργανισμό από εκδορές που μπορεί να υπάρχουν στο δέρμα, αν αυτές έρθουν σε επαφή με κοινές πετσέτες ή με κάποιον άλλον οργανισμό που έχει νοσήσει.

<b>Πώς να αποφύγετε τα μικρόβια; </b>

Οι γονείς πρέπει να θυμίζουν συνεχώς στα παιδιά να πλένουν τακτικά τα χέρια τους, καθώς είναι ο καλύτερος τρόπος για να αποφύγουν τις ιώσεις, αλλά και να τους δείχνουν πώς να τα πλένουν σωστά, τρίβοντάς τα για αρκετή ώρα με ζεστό νερό και σαπούνι, ανάμεσα στα δάχτυλα και μέσα στα νύχια. Τα απολυμαντικά μαντηλάκια που περιέχουν τουλάχιστον 60% οινόπνευμα αποτελούν μία καλή εναλλακτική, αλλά μπορεί να είναι τοξικά, αν τα παιδιά βάζουν μετά τα χέρια στο στόμα.