Έπειτα από μήνες παρακολούθησης της επιδημίας στη Βραζιλία, τα αμερικανικά Κέντρα Ελέγχου και Πρόληψης Νοσημάτων (CDC) ανακοίνωσαν πως δεν υπάρχει πλέον αμφιβολία ότι <strong>ο ιός Ζίκα προκαλεί μικροκεφαλία και άλλες σοβαρές βλάβες στον εγκέφαλο.</strong>

Η ανακοίνωση ίσως πείσει τώρα το αμερικανικό Κογκρέσο να εγκρίνει το αίτημα της κυβέρνησης Ομπάμα για πρόσθετη χρηματοδότηση 1,9 δισ. δολαρίων για την αντιμετώπιση του ιού, ο οποίος αναμένεται να εξαπλωθεί και στις ΗΠΑ το καλοκαίρι, όταν πολλαπλασιάζονται τα κουνούπια που μεταδίδουν την ασθένεια.

Η κύρια ένδειξη για την τεκμηρίωση αιτιολογικής σχέσης ήταν η ανίχνευση του ιού στον εγκέφαλο και το εγκεφαλονωτιαίο υγρό βρεφών που γεννήθηκαν με μικροκεφαλία.

Τον Φεβρουάριο, ο Παγκόσμιος Οργανισμός Υγείας προειδοποίησε ότι ο ιός Ζίκα αποτελεί παγκόσμια απειλή για τη δημόσια Υγεία, έπειτα από την πιθανή σχέση του ιού με χιλιάδες κρούσματα μικροκεφαλίας στη Βραζιλία. Μέχρι σήμερα, όμως, δεν είχε αποδειχθεί σχέση αιτίας-αποτελέσματος.

Σε ισχύ παραμένουν εξάλλου οι κατευθυντήριες οδηγίες των CDC και άλλων οργανισμών: <strong>οι έγκυες γυναίκες και όσες σχεδιάζουν να μείνουν έγκυες πρέπει να αποφεύγουν τα ταξίδια στις 42 χώρες και περιοχές όπου ενδημεί ο ιός, </strong>και οι άνδρες που έχουν ταξιδέψει σε αυτές τις περιοχές καλούνται να απέχουν από το σεξ ή να χρησιμοποιούν προφυλακτικό, αν η σύντροφός τους είναι έγκυος.

<strong>Εκτός από τα κουνούπια, ο ιός μεταδίδεται και με τη σεξουαλική επαφή.</strong>

<strong>Στις ΗΠΑ έχουν αναφερθεί μέχρι σήμερα 350 κρούσματα</strong>, όλα όμως αφορούσαν άτομα που είχαν ταξιδέψει πρόσφατα στη Λατινική Αμερική ή την Καραϊβική.

Τα CDC συνεχίζουν τώρα τις έρευνες για να προσδιορίσουν ποιο ποσοστό των μολυσμένων εγκύων αποκτούν παιδιά με νευρολογικά προβλήματα.