<p>Ολοένα και περισσότερα ζευγάρια βάζουν τέλος στις ανεπιθύμητες εγκυμοσύνες, καθώς δεν μπορούν να ανταπεξέλθουν στα έξοδα που έχει το να μεγαλώσεις ένα παιδί, εξαιτίας της οικονομικής κρίσης. </p>
<p>Τα παραπάνω αναφέρουν οι διοργανωτές του 1ου Πανελλήνιου Σεμιναρίου Ψυχοσωματικής στην Μαιευτική Γυναικολογία με θέμα «Προσεγγίζοντας την ψυχική διάσταση της γυναίκας», που θα πραγματοποιηθεί στις 13 Ιουνίου στη Θεσσαλονίκη, και οι οποίοι επισημαίνουν σχετικά ότι κάθε χρόνο γίνονται στην Ελλάδα τουλάχιστον 80.000 εκτρώσεις, ενώ η μία στις τέσσερις γυναίκες που κάνουν άμβλωση είναι έφηβη. </p>
<p>«Σε αυτό το θέμα παίζει σημαντικό ρόλο και η ψυχική υγεία. Προσεγγίζοντας την ψυχική διάσταση της γυναίκας δημιουργούμε ένα “μεγεθυντικό φακό” για να διευρύνουμε τη μεθοδολογία της “κλασικής μαιευτικής γυναικολογίας”. Ζητούμενο είναι να συζητήσουμε και να συνειδητοποιήσουμε, τι επίδραση έχει στον ψυχισμό της γυναίκας – ασθενούς, ό,τι εφαρμόζουμε είτε υπό μορφή χειρουργείου, είτε υπό μορφή θεραπευτικής προσέγγισης. Η επιλογή των θεμάτων του συνεδρίου έγινε με στόχο να προσεγγίσει επίκαιρα θέματα όπως η πλαστική χειρουργική, το εμβόλιο HPV, η σεξουαλικότητα και η ενημέρωση των νέων», αναφέρει ο αναπληρωτής καθηγητής μαιευτικής γυναικολογίας στο ΑΠΘ Θεοχάρης Ταντανάσης.</p>
<p>«Το σεμινάριο αυτό έρχεται να ανοίξει ένα διάλογο σε ό,τι αφορά τη θέση μας ως κοινωνικοί λειτουργοί. Δεν είμαστε απλά ιατροί του σώματος, δηλαδή μόνο μαιευτήρες – γυναικολόγοι, αλλά ταυτόχρονα λειτουργοί που αποσκοπούν στην προσέγγιση της σωματικής, παράλληλα με την ψυχική υγεία. Στην περίπτωση αυτή αναφερόμαστε στη μαιευτική -γυναικολογία αλλά από ένα επιπλέον πρίσμα, την ψυχική διάσταση της γυναίκας», προσθέτει ο διευθυντής της Β΄ Μαιευτικής Γυναικολογικής Κλινικής του ΑΠΘ, καθηγητής Ευστράτιος Ασημακόπουλος.</p>
<p>Το σεμινάριο διοργανώνεται από τη Β” Μαιευτική Γυναικολογική Κλινική ΑΠΘ και θα πραγματοποιηθεί το προσεχές Σάββατο (8.00-14.30) στο ξενοδοχείο Electra Palace.</p>