Συντάξεις για όλους στα επίπεδα του ΙΚΑ, κρύβει το σχέδιο των ανατροπών στο ασφαλιστικό που προωθεί η κυβέρνηση με νέο νόμο και μάλιστα με διαδικασίες κατεπείγοντος, καθώς, όπως ανέφερε στον «Ε.Τ.» υψηλόβαθμο στέλεχός της, πρόκειται να έρθει προς ψήφιση στη Βουλή μέσα στον Δεκέμβριο και πάντως πριν από τα Χριστούγεννα για να αρχίσει να εφαρμόζεται αρχές του 2016.

<b><u>Οι ανατροπές </u></b>

Η εφαρμογή των ρυθμίσεων θα αλλάξει πλήρως τον σημερινό χάρτη των συντάξεων για όλους τους δικαιούχους.

Σύμφωνα με τους <u>βασικούς άξονες</u> που θα περιλαμβάνει ο νέος νόμος:

<b>1. Κανόνας για τις συντάξεις θα είναι τα ποσά και ο τρόπος υπολογισμού που ισχύουν στο ΙΚΑ.</b>

Στο κείμενο που συζητήθηκε και εγκρίθηκε χθες -ομόφωνα μάλιστα- από το Κυβερνητικό Συμβούλιο Κοινωνικής Πολιτικής, ο κορμός του νέου ασφαλιστικού θα στηριχθεί στην ενοποίηση όλων των Ταμείων κάτω από το ΙΚΑ. Αυτό σημαίνει «de facto» κατάργηση δεκάδων αν όχι εκατοντάδων διαφορετικών συνταξιοδοτικών καθεστώτων που ισχύουν σήμερα στα Ταμεία του Δημοσίου, του ΟΑΕΕ, του ΝΑΤ, και του ΕΤΑΑ και με αυτόματη «εξίσωση» του υπολογισμού και του ύψους όλων των συντάξεων σε επίπεδα αντίστοιχα με το ΙΚΑ.

Το «μοντέλο» ΙΚΑ θα εφαρμοστεί και στον επανυπολογισμό των συντάξεων.

Όσοι αποχώρησαν με σύνταξη κοντά στο 80% ή 90% του μισθού που ελάμβαναν, θα «προσγειωθούν» με την ενοποίηση των Ταμείων τους και τον επανυπολογισμό των συντάξεων στα ποσοστά αναπλήρωσης που δίνει το ΙΚΑ για τα ίδια χρόνια ασφάλισης και δεν ξεπερνούν σήμερα το 60% για 40 έτη.

Σε ένα Ταμείο θα ενοποιηθούν όλοι οι φορείς που χορηγούν εφάπαξ, με ταυτόχρονη μείωση του βοηθήματος κατά 10%, ως 20%.

<b>2. Ο επανυπολογισμός των συντάξεων θα γίνει με ενιαίο συντελεστή αναπλήρωσης, που θα ξεκινά από 0,7% για τα 15 έτη ασφάλισης και θα φτάνει στο 1,2% στην καλύτερη περίπτωση για 40 χρόνια ασφάλισης. </b>

Για παράδειγμα, συνταξιούχος με 35 έτη εισφορών, που είχε μισθό 1.800 ευρώ και παίρνει σήμερα τελικό ποσό μετά τις μειώσεις 1.180 ευρώ, με τον επανυπολογισμό θα πάρει 693 ευρώ, που είναι η σύνταξη βάσει μισθού και ετών ασφάλισης και 384 ευρώ από την εθνική σύνταξη, δηλαδή τελικό ποσό 1.077 ευρώ, και μείωση 8,8%.

<b>3. Η βάση των παροχών θα είναι η λεγόμενη εθνική σύνταξη των 384 ευρώ και πάνω σε αυτή θα «χτίζεται» το υπόλοιπο ποσό, ανάλογα με τον μισθό όλου του εργασιακού βίου, τα έτη ασφάλισης και την ηλικία αποχώρησης. </b>

Μάλιστα, όπως αποκαλύπτει σήμερα ο «Ελεύθερος Τύπος», η εθνική σύνταξη των 384 ευρώ εξετάζεται, με παραίνεση των δανειστών, να μην καταβάλλεται σε καμία περίπτωση πρόωρης συνταξιοδότησης, παρά μόνο όταν οι συνταξιούχοι θα συμπληρώνουν το 67ο έτος της ηλικίας τους, με λιγότερα από 40 έτη ασφάλισης, ή στο 62ο έτος αν έχουν συμπληρώσει και 40 χρόνια ασφάλισης.

Στην πράξη ένας ασφαλισμένος που θα βγει σήμερα στη σύνταξη σε ηλικία 62 ετών, δεν θα πάρει τα 384 ευρώ της σύνταξης, αν δεν έχει 40 χρόνια ασφάλισης, αλλά θα μείνει μόνο με το ποσό που αντιστοιχεί στις εισφορές του.

<b>4. Το ΕΚΑΣ θα σταματήσει να καταβάλλεται σε περίπου 60.000 δικαιούχους που ανήκουν στην υψηλότερη εισοδηματική κλίμακα</b>.