<strong>Με επιστολή που απέστειλαν προς τους 300 βουλευτές</strong> του Κοινοβουλίου, οι εκπρόσωποι της <strong>Πανελλήνιας Ένωσης Φαρμακοβιομηχανίας</strong> στόχο έχουν να ενημερώσουν για το τι σχεδιάζεται αλλά και να τους θέσουν προ των ευθυνών τους.

Σύμφωνα με όσα αναφέρουν στην επιστολή τους, οι νέες απαιτήσεις των Θεσμών στοχεύουν <strong>με μαθηματική ακρίβεια στη διάλυση της ελληνικής παραγωγής, στην απαξίωση ενός δυναμικού και υγιούς τομέα,</strong> ο οποίος <strong>μπορεί να τραβήξει μπροστά και να δώσει ανάσα και πνοή στη ρημαγμένη οικονομία και στην αγορά εργασίας</strong>.

Και προσθέτουν "<strong>Οι νέες απαιτήσεις των Θεσμών</strong> <strong>δεν υπήρχαν ως προαπαιτούμενα πριν τον Αύγουστο του 2015</strong>, αλλά τέθηκαν αργότερα, αυθαίρετα. Ταυτόχρονα, <strong>δεν υπάρχει δημοσιονομικό όφελος </strong>από τις νέες μειώσεις, καθώς η φαρμακευτική δαπάνη πορεύεται ήδη με τον κλειστό προϋπολογισμό των 2 δις ευρώ, ενώ δεν υπάρχει όφελος και για τα Ασφαλιστικά Ταμεία".

Όπως τονίζει η <strong>ΠΕΦ</strong>, σήμερα το <strong>80% των φαρμάκων που καταναλώνονται είναι εισαγόμενα</strong>, προσθέτοντας ότι <strong>μόνο το 20% είναι φτηνότερα</strong>, κυρίως τα Ελληνικά. «Είναι φανερό ότι επιχειρείται να δημιουργηθεί ακόμα μεγαλύτερος χώρος για την εισαγωγή νέων ακριβών σκευασμάτων. Επιδιώκεται μια νέα βίαιη αναδιανομή της πίτας υπέρ των εισαγωγών, με τα Ελληνικά φάρμακα να περιορίζονται στο 5% της φαρμακευτικής αγοράς» σημειώνει χαρακτηριστικά.

Το προεδρείο της ΠΕΦ καλεί τους βουλευτές <strong>να μην συναινέσουν στο "οικονομικό έγκλημα"</strong> , όπως το χαρακτηρίζει, και να επανεξετάσουν τις απαιτήσεις των Θεσμών, οι οποίες <strong>διέπονται από αντιαναπτυξιακή χροιά.</strong>

"Η χώρα πρέπει να διαμορφώσει επιτέλους <strong>μια εθνική στρατηγική φαρμάκου, μέσα από έναν ολοκληρωμένο διάλογο,</strong> για την οποία πρέπει να είναι υπερήφανη και να την υπερασπιστεί μέχρι κεραίας" συμπληρώνουν.

&nbsp;