Με τη δέσμευση «Επιμένουμε Ελλάδα. Μένουμε Ελλάδα.», η ELPEN, η πρωτοπόρος Ελληνική φαρμακευτική βιομηχανία, γιόρτασε τα 50 χρόνια λειτουργίας της, σε εκδήλωση όπου συζητήθηκαν επίκαιρα θέματα που άπτονται της φαρμακευτικής πολιτικής στην Ελλάδα, και παρουσιάστηκαν θέματα αναφορικά με την επέτειο των 50 χρόνων της εταιρείας τόσο από στελέχη της ELPEN όσο και από τον αντιπρόεδρο του ΔΣ της εταιρείας και πρόεδρο της ΠΕΦ, κ. Θεόδωρο Τρύφων.
H ELPEN στη θεραπεία του Διαβήτη

Κατά τη διάρκεια της εκδήλωσης ανακοινώθηκε η νέα δραστηριοποίηση της ELPEN στον χώρο του Διαβήτη, μια ασθένεια που αποτελεί μια αυξανόμενη παγκόσμια επιδημία που εμφανίζεται σε περίπου 350 εκατ. ασθενείς σε όλο τον κόσμο, το 90% των οποίων έχουν Διαβήτη Τύπου 2. Στο πλαίσιο αυτό, αλλά και της διαχρονικής εμπιστοσύνης που δείχνουν οι ασθενείς και η ιατροφαρμακευτική κοινότητα στα ποιοτικά και αποτελεσματικά φάρμακα της ELPEN, η εταιρεία, αναλαμβάνει την επιστημονική ενημέρωση και την προώθηση της αλογλιπτίνης μίας νέας θεραπείας για την αντιμετώπιση του Διαβήτη Τύπου 2, η οποία αποτελεί προϊόν έρευνας της φαρμακευτικής εταιρείας TAKEDA.

Ο κ. Αλέξανδρος Γκίνης, Ιατρός - Ενδοκρινολόγος, Medical Director Takeda, στην ομιλία του «Διαβήτης: Εξελίξεις &amp; Προοπτικές», ανέφερε ότι αλογλιπτίνη είναι μία θεραπεία για την αντιμετώπιση του Διαβήτη Τύπου 2, που ανήκει στην κατηγορία των αναστολέων του ενζύμου DPP-4 και είναι κατάλληλη για ασθενείς που λαμβάνουν πολλά φάρμακα καθώς δεν εμφανίζει αλληλεπιδράσεις. Ενώ ο κ. Γκίνης πρόσθεσε ότι είναι επίσης κατάλληλη για νεφροπαθείς, ηπατοπαθείς και ηλικιωμένους ασθενείς.

50 χρόνια φροντίδα για τον άνθρωπο

Ο Σύμβουλος Επικοινωνίας της ELPEN, κ. Θεόδωρος Καλούδης, παρουσίασε την ιστορία της εταιρείας και πως το όνειρο του Ιδρυτή της, φαρμακοποιού Δημήτρη Πενταφράγκα, εξελίχθηκε σ’ ένα έργο ζωής το οποίο σήμερα, αποτελεί πρεσβευτή του Ελληνικού Φαρμάκου στις διεθνείς αγορές, με εξαγωγές 30 σκευασμάτων υψηλής θεραπευτικής αξίας, με ενεργή παρουσία σε 27 ευρωπαϊκές χώρες και 60 παγκοσμίως, διαθέτει το μεγαλύτερο ιδιωτικό Ερευνητικό Κέντρο στην Ελλάδα και μετρά 210.000.000 συσκευασίες που έχουν παραχθεί στην υπερσύγχρονη παραγωγική μονάδα της στο Πικέρμι, ενώ η εταιρεία συνεχίζει την ανοδική της πορεία στηρίζοντας την εθνική οικονομία.

Όμως η φιλοσοφία και ιστορία της ELPEN εστιάζει και στην προσφορά στον άνθρωπο και την κοινωνία και στο πλαίσιο αυτό ο κ. Κωνσταντίνος Ιωαννίδης, Διευθυντής Ανθρωπίνου Δυναμικού &amp; Εταιρικής Επικοινωνίας, ELPEN αναφέρθηκε στις δράσεις Εταιρικής Κοινωνικής Ευθύνης που υλοποιεί η ELPEN, ανακοινώνοντας τη νέα συνεργασία με την Ελληνική Αντικαρκινική Εταιρεία (Ε.Α.Ε.) και τη στήριξη ενός προγράμματος πανελλήνιας εμβέλειας που έχει προγραμματιστεί για το 2016, για την ενημέρωση για την έγκαιρη διάγνωση του καρκίνου του μαστού. Η εν λόγω σύμπραξη αφορά στην επαναλειτουργία της κινητής μονάδας μαστογράφου της Ε.Α.Ε. και περιοδεία που θα πραγματοποιηθεί σε όλη την Ελλάδα, με στόχο την ενημέρωση, δωρεάν εξέταση και πραγματοποίηση μαστογραφιών στο γυναικείο πληθυσμό.
Ανάγκη για μια εθνική πολιτική φαρμάκου

Στην εκδήλωση μίλησαν επίσης ο κ. Απόστολος Παππάς, Marketing Manager Cardiovasculars, ELPEN με τίτλο «Διαχείριση της οικονομικής πραγματικότητας από τη Φαρμακοβιομηχανία» και ο Κώστας Παπαδόπουλος, Manager in Health Policy and Pharmacoeconomics, ELPEN ο οποίος επικεντρώθηκε στην Τιμολόγηση και αποζημίωση φαρμάκων στην Ελλάδα.

Την εκδήλωση έκλεισε ο Αντιπρόεδρος Δ.Σ. ELPEN και Πρόεδρος της ΠΕΦ, κ. Θεόδωρος Τρύφων, παρουσιάζοντας τις βασικές κατευθύνσεις πολιτικής της ελληνικής φαρμακοβιομηχανίας που συνοψίζονται, στην αξιολόγηση και ασφαλιστική αποζημίωση των νεότερων ακριβών φαρμάκων, στον εξορθολογισμό της χρήσης και της κατανάλωσης των φαρμάκων και στον έλεγχο της συνταγογράφησης, καθώς αυτά έχουν μεγαλύτερη σημασία από τη μονοδιάστατη επικέντρωση στις τιμές, ειδικά των παλαιότερων καταξιωμένων ελληνικών φαρμάκων, που αποτελούν τις οικονομικότερες επιλογές για το σύστημα υγείας και τους ασφαλισμένους.

Ο κ. Τρύφων τόνισε ότι πρέπει να ενδυναμωθεί η εμπιστοσύνη των ασθενών στην ποιότητα των γενόσημων φαρμάκων, καθώς η ελληνική φαρμακοβιομηχανία μπορεί να καλύψει το 70% των αναγκών σε φάρμακα, ενώ παράγει προστιθέμενη αξία για την ελληνική οικονομία αφού συμβάλλει στα Δημόσια Έσοδα μέσω φορολογίας, παραβόλων και εισφορών και για κάθε 1€ σε ελληνικό φάρμακο, το ΑΕΠ ενισχύεται κατά 3,42€! Σημαντική συμβολή έχει επίσης στην απασχόληση με 53.100 θέσεις εργασίας και με δυνατότητες να δημιουργήσει 2.000 επιπλέον θέσεις εργασίας την επόμενη πενταετία, ενώ βελτιώνει το εμπορικό ισοζύγιο φαρμάκων (-2 δισ. €).

Ο κ. Τρύφων κατέθεσε τις προτάσεις της ελληνικής φαρμακοβιομηχανίας σε επίπεδο Τιμολόγησης, αναφέροντας ότι, υπό τις παρούσες συνθήκες, τα on patent καλό είναι να βρίσκονται στον μέσο όρο των 3 χαμηλότερων τιμών στην ΕΕ, τα off patent στο 50% της τιμής εντός προστασίας και τα γενόσημα στο 32,5% της εντός προστασίας τιμής του φαρμάκου αναφοράς με περαιτέρω μειώσεις τιμών που θα προκύπτουν από τη δυναμική τιμολόγηση. Επίσης, σημείωσε ότι πρέπει να υπάρχει μέριμνα για τη διατήρηση στην κυκλοφορία των οικονομικότερων θεραπειών με ρεαλιστικές τιμές αφού αποδεδειγμένα παράγουν εξοικονομήσεις. Ενώ, υποστήριξε ότι η πρόταση που αναφέρεται στο Mνημόνιο ΙΙΙ για διαπραγματεύσεις όγκου – τιμής είναι στη σωστή κατεύθυνση. Σε σχετικές ερωτήσεις δημοσιογράφων, ο κ. Τρύφων διευκρίνισε πως το μοντέλο αυτό μπορεί μεν να γίνεται αποδεκτό λόγω της υφιστάμενης οικονομικής συγκυρίας, αλλά απαιτείται η χάραξη μιας μακροπρόθεσμης πολιτικής τιμολόγησης στο πλαίσιο μιας σταθερής εθνικής πολιτικής φαρμάκου.

Όσον αφορά στην Αποζημίωση, ο κ. Τρύφων τόνισε την ανάγκη ύπαρξης θετικής λίστας με αιτιολογημένες εξαιρέσεις και την πρόσθεση νέων δραστικών μετά από αξιολόγηση, εφόσον αποζημιώνονται από τους ασφαλιστικούς φορείς στην Ε.Ε. όπου κυκλοφορούν. Επίσης, υποστήριξε την αυτόματη ένταξη στη Θετική Λίστα των γενοσήμων, των υβριδικών, των σταθερών συνδυασμών και των βιοομοειδών που αντιστοιχούν σε ήδη ενταγμένες δραστικές. Τέλος, υποστήριξε την ένταξη νέων φαρμάκων χωρίς γενόσημα εφόσον αυτά έχουν κεντρική έγκριση με επιταχυνόμενη διαδικασία ή χαρακτηρίζονται ορφανά από τον EMA, βελτιώνουν σημαντικά την αποτελεσματικότητα και ασφάλεια των υφιστάμενων επιλογών και συμβάλλουν αποδεδειγμένα στη μείωση της φαρμακευτικής δαπάνης ή αποτελούν προϊόντα εγχώριας έρευνας - ανάπτυξης – παραγωγής.

Ενστάσεις της ΠΕΦ για ρυθμίσεις του Μνημόνιου ΙΙΙ

Στις ενστάσεις της ΠΕΦ σε σχέση με το Μνημόνιο ΙΙΙ, ο κ. Τρύφων τόνισε ότι θα ήταν πιο αποτελεσματικό να δοθεί έμφαση στην Αποζημίωση αντί στο σύστημα Τιμολόγησης, με προσανατολισμό στην συγκράτηση των δαπανών μέσω των παλαιών και ήδη φθηνών φαρμάκων και όχι στην απόσυρση τους και την υποκατάσταση από νεώτερα ακριβότερα. Ο κ. Τρύφων επισήμανε την ανάγκη δυνατότητας κυκλοφορίας νέων γενοσήμων κάτι το οποίο το πλαίσιο του νέου μνημονίου θέλει να αποτρέψει. Αναφορικά με το θέμα της συνταγογράφησης με βάση την δραστική ουσία, ο κ. Τρύφων τόνισε ότι δεν επιτρέπεται να απαγορεύεται στον γιατρό να προτείνει την εμπορική ονομασία, ως σύσταση, ενώ έθεσε ως σημαντικό θέμα την αξιολόγηση των νέων ακριβών φαρμάκων και την επιβράβευση της καινοτομίας στο οποίο οι Θεσμοί δείχνουν αδυναμία διάκρισης μεταξύ καινοτομικών και on patent φαρμάκων.

Τέλος, ο κ. Τρύφων, αναφερόμενος στην ELPEN τόνισε ότι η εταιρεία με κύκλο εργασιών € 130 εκ. στην Ελλάδα, €28 εκ. στο εξωτερικό και €200 εκ. στον Όμιλο, με 650 εργαζόμενους στην ELPEN και 900 στον Όμιλο, θα συνεχίσει να υποστηρίζει το μήνυμα «Επιμένουμε Ελλάδα – Μένουμε Ελλάδα». Παράλληλα, παρουσίασε τα επόμενα σχέδια της εταιρείας τα οποία περιλαμβάνουν την δυναμική παρουσία στην Ευρώπη, την επέκταση σε νέες διεθνείς αγορές, την διαφοροποίηση μέσα από την Έρευνα και καινοτομία, την ενίσχυση των διεθνών συνεργασιών και τη συνεχή έμφαση στην ποιότητα και την συνέπεια.