Μικρότερο κίνδυνο θανάτου από καρδιαγγειακά αίτια (έμφραγμα ή εγκεφαλικό), και γενικότερα μειωμένες πιθανότητες πρόωρου θανάτου, αντιμετωπίζουν οι άνθρωποι που νιώθουν έντονα πως έχουν ένα σκοπό στη ζωή τους, σύμφωνα με νέα αμερικανική έρευνα. 

Για τις ανάγκες της μελέτης, οι ερευνητές της Ιατρικής Σχολής του Όρους Σινά στη Νέα Υόρκη, με επικεφαλής τον καρδιολόγο Ράντι Κοέν, ανέλυσαν στοιχεία από δέκα σχετικές έρευνες, οι οποίες αφορούσαν συνολικά πάνω από 137.000 άτομα.

Όπως προέκυψε, όσο λιγότερο αισθάνεται κανείς ότι έχει κάποιο σκοπό να επιτελέσει στη ζωή του, τόσο περισσότερο κινδυνεύει η καρδιά και η υγεία του γενικότερα. Μάλιστα, όσοι λένε «ναι» στη ζωή επειδή έχουν ένα σκοπό, κινδυνεύουν κατά μέσο όρο 19% λιγότερο να πεθάνουν από έμφραγμα ή εγκεφαλικό, ενώ έχουν επίσης 23% μικρότερο κίνδυνο πρόωρου θανάτου από οποιαδήποτε αιτία.

Σύμφωνα με τους επιστήμονες, ως σκοπός της ζωής ορίζεται μια αίσθηση νοήματος και κατεύθυνσης στη ζωή, καθώς και ένα αίσθημα ότι αξίζει κανείς να τη ζει. 

Σημειώνεται ότι προηγούμενες έρευνες είχαν συσχετίσει το αίσθημα σκοπού στη ζωή με την ψυχική υγεία, σχέση που επιβεβαιώνει και η νέα μελέτη.
