Το πιο τολμηρό βήμα στην ιστορία του κάνει το Playboy: Το περιοδικό πρόκειται να εξοβελίσει τις γυμνές φωτογραφήσεις και να ντύσει ελαφρά τα κουνελάκια του, προσπαθώντας να κρατηθεί σε ένα νέο μιντιακό τοπίο, όπου πια το σεξ δεν πουλάει, όπως κάποτε - εξαιτίας του Ίντερνετ.

Φυσικά, φωτογραφίες με κορίτσια σε «ερωτικές πόζες» θα συνεχίζουν να βρίσκονται στο περιοδικό, όμως όπως θα κυκλοφορούσαν στην παραλία. Ο ερωτισμός θα είναι πιο «καλλιτεχνικός» ενώ απλώς θα συνοδεύει την υπόλοιπη ύλη του περιοδικού.

«Πλέον, ο καθένας χρειάζεται μόνο ένα κλικ για να βρει μπροστά του δωρεάν κάθε σεξουαλική πράξη που μπορεί να φανταστεί» ανέφερε ο διευθύνων σύμβουλος Σκοτ Φλάντερς. «Σε αυτό το στάδιο, είναι πλέον ντεμοντέ» είπε χαρακτηριστικά.

Από τα εκατομμύρια που είχε φτάσει κάποτε, η κυκλοφορία του αμερικανικού Playboy έχει πέσει στις 800.000.

Τι μένει στο περιοδικό αν ντυθούν τα μοντέλα; Αυτό θα αναζητήσει το περιοδικό, το οποίο πλέον θεωρεί ότι ανταγωνίζεται μέσα που ρίχνουν περισσότερο βάρος στο ελεύθερο ρεπορτάζ, την ερευνητική δημοσιογραφία και τις συνεντεύξεις.

Ας σημειωθεί ότι, κάπου ανάμεσα στα γυμνά κουνελάκια, το περιοδικό είχε δημοσιεύσει συνεντεύξεις του Ναμπόκοφ, του Μάρτιν Λούθερ Κινγκ, του Malcom X και του Τζίμι Κάρτερ, ενώ είχε δημοσιεύσει και διηγήματα του Μουρακάμι και της Άτγουντ.