Την οργή σχεδόν όλης της αντιπολίτευσης αλλά και των οργανώσεων για την προστασία των ζώων προκάλεσε η πρόταση του υπουργού Γεωργίας του Ισραήλ, Ούρι Αριέλ, ο οποίος εισηγήθηκε να... εξορίζονται τα αδέσποτα γατιά και σκυλιά σε τρίτες χώρες, αντί να στειρώνονται.

Σύμφωνα με την εφημερίδα Yedioth Ahronoth, o Αριέλ έστειλε πρόσφατα μια επιστολή στον υπουργό Περιβάλλοντος Άβι Γκαμπάι, προτείνοντάς του, αντί να χρησιμοποιήσει τα χρήματα που προβλέπονται από τον προϋπολογισμό για τη στείρωση των αδέσποτων να τα δώσει για «να μεταφέρει τα ζώα σε μια τρίτη χώρα που θα τα δεχτεί».

Εκπρόσωπος του Αριέλ διευκρίνισε ότι η πρότασή του απορρίφθηκε.

Στο ρεπορτάζ της η εφημερίδα αναφέρει ότι ο Αριέλ, που είναι βαθύτατα θρησκευόμενος και μέλος του κόμματος Εβραϊκή Εστία, θεωρεί ότι η στείρωση μπορεί να παραβαίνει τις εντολές του Θεού.

Όμως η Ζαχάβα Γκαλόν, η αρχηγός του αντιπολιτευόμενου αριστερού κόμματος Μερέτζ έγραψε στο Facebook ότι η ιδέα του Αριέλ είναι αντίθετη στη «θεμελιώδη ηθική» και πρότεινε να βρεθεί μια χώρα που να είναι πρόθυμη να παράσχει καταφύγιο στον ίδιο τον υπουργό.

Η Εταιρεία Προστασίας των Ζώων, σε ανακοίνωσή της, χαρακτήρισε «αξιοθρήνητη» την πρόταση του υπουργού.

«Το πρόβλημα των αδέσποτων είναι σοβαρό και εκτιμούμε ότι υπάρχουν περίπου 2 εκατομμύρια γάτες στους δρόμους του Ισραήλ. Τα χρήματα που προορίζονται για τη στείρωσή τους δεν μπορούν να χρησιμοποιηθούν για άλλους σκοπούς και θα προσφύγουμε στη δικαιοσύνη εναντίον αυτής της πρωτοβουλίας» προειδοποίησε.

Ο βουλευτής Γιόελ Χάσον της αντιπολιτευόμενης Σιωνιστικής Ένωσης κατήγγειλε επίσης το σχέδιο του Αριέλ, χαρακτηρίζοντάς το «μεσαιωνικό».