<p>Το Breaking Bad είναι αναμφίβολα και για πολλούς λόγους μία από τις καλύτερες τηλεοπτικές σειρές όλων των εποχών, η οποία καθήλωσε εκατομμύρια θεατές σε όλο τον κόσμο μπροστά στους τηλεοπτικούς τους δέκτες κατά τα έξι χρόνια προβολής του. </p>
<p>Για όσους δεν τη γνωρίζουν, η σειρά παρουσιάζει τη ζωή του Γουόλτερ Γουάιτ, ενός καθηγητή Χημείας, ο οποίος μαθαίνει ότι έχει καρκίνο και μάλιστα ότι βρίσκεται στο τελευταίο στάδιο της ασθένειας. Ο Γουάιτ, έχοντας ένα γιο με κινητικά και διανοητικά προβλήματα, αλλά και με τη σύζυγό του έγκυο, αποφασίζει να κάνει στροφή 180 μοιρών στη ζωή του, και να παράγει και να πουλάει μεθαμφεταμίνες, προκειμένου να εξασφαλίσει στην οικογένειά του τα απαραίτητα, πριν φύγει από τη ζωή. </p>
<p>Τώρα, κάτι παραπάνω από ένα χρόνο από την ολοκλήρωση της τηλεοπτικής σειράς, το Breaking Bad βρίσκεται αντιμέτωπο με… βαριές κατηγορίες, καθώς κατηγορείται ότι ενέπνευσε την αύξηση της χρήσης μεθαμφεταμινών! </p>
<p>Σύμφωνα με το Ευρωπαϊκό Παρατηρητήριο Ναρκωτικών και Τοξικομανίας (EMCDDA), τα τελευταία χρόνια παρατηρείται έξαρση στη διακίνηση μεθαμφεταμίνης σε αρκετές χώρες της Ευρωπαϊκής Ένωσης. Η μεγαλύτερη αύξηση παρατηρείται στη Γερμανία (51%), ενώ στη Βρετανία, οι συνοριοφύλακες αναφέρουν πως οι προσπάθειες διακίνησης μεθαμφεταμίνης έχουν ξεπεράσει κάθε προηγούμενο, με τα περιστατικά να έχουν αυξηθεί κατά 400% κατά το τελευταίο έτος. Ενδεικτικά αναφέρουμε πως σε ολόκληρη την Ευρώπη, ο απολογισμός των κατασχέσεων ήταν 30 κιλά μεθαμφεταμίνης το 2000 και 1.582 κιλά το 2011.</p>
<p>Ο καθηγητής Ellis Cashmore από το Πανεπιστήμιο του Στάφορντσιρ, ο οποίος εξειδικεύεται στη μελέτη της κουλτούρας των media και των διασημοτήτων, δηλώνει κατηγορηματικά πως οι παραπάνω εξελίξεις οφείλονται σε μεγάλο βαθμό στην επιτυχημένη αμερικανική σειρά, υποστηρίζοντας πως το ναρκωτικό αναδεικνύεται σε θέλγητρο μέσω της επίμονης προβολής του ως κεντρικό θέμα της σειράς.</p>
<p>«Αν και η σειρά δεν ωραιοποιεί το ναρκωτικό και μόνο η αναφορά σε αυτό ενισχύει το ενδιαφέρον του κοινού», δηλώνει ο Cashmore.</p>
<p>Ο Cashmore δεν παρέλειψε να σχολιάσει και την απήχηση των πρωταγωνιστών της σειράς στο κοινό: «Ένας από τους κεντρικούς χαρακτήρες, ο Τζέσι Πίνκμαν (Άαρον Πολ) παρουσιάζεται στη σειρά ως τοξικομανής και έχει πλέον αναδειχθεί σε αστέρα του Χόλυγουντ. Είναι κάτι σαν σύμβολο του σεξ. Το γεγονός ότι ο χαρακτήρας που αγαπήσαμε κάνει χρήση μεθαμφεταμίνης κινεί την περιέργεια του κόσμου. Η σύγχρονη γενιά είναι ηδονιστική και οι άνθρωποι αναζητούν την απόλαυση από διάφορες πηγές – πολλές από αυτές είναι παράνομες». </p>



Πηγή : eReportaz