Σε αντίθεση με την Ευρώπη, η Κίνα δεν έχει ενδοιασμούς για την τεχνολογία κλωνοποίησης: μέχρι και ένα εκατομμύριο μοσχάρια το χρόνο, καθώς άλογα και σκύλοι που προορίζονται για κατοικίδια, θα παράγονται σε εργοστάσιο κλώνων που ήδη κατασκευάζεται στη βόρεια πόλη του Τιεντζίν.

Η εγκατάσταση, κόστους 31 εκατομμυρίων δολαρίων, είναι μια συνεργασία ανάμεσα στην κινεζική εταιρεία βιοτεχνολογίας Boyalife και τη νοτιοκορεατική Sooam Biotech, αναφέρει το κρατικό κινεζικό πρακτορείο Xinhua και αναμεταδίδει το Γαλλικό Πρακτορείο Ειδήσεων.

Η παραγωγή προγραμματίζεται να αρχίσει του χρόνου με αρχική δυναμικότητα 100.000 εμβρύων αγελάδας το χρόνο, αριθμός που θα μπορούσε να αυξηθεί στο ένα εκατομμύριο, δήλωσε ο πρόεδρος της Boyalife.

«Οι κινέζοι κτηνοτρόφοι δυσκολεύονται να παράγουν αρκετά μοσχάρια για να καλύψουν τη ζήτηση» είπε.

Η τεχνολογία κλωνοποίησης θα επιτρέψει στο εργαστήριο να «αντιγράφει» ζώα με τα κατάλληλα χαρακτηριστικά, καταργώντας την ανάγκη για επιλεκτικές διασταυρώσεις, οι οποίες δεν δίνουν πάντα τα επιθυμητά αποτελέσματα. Οι υποστηρικτές της μεθόδου υπόσχονται αύξηση της παραγωγής γάλακτος και βελτίωση της ποιότητας του κρέατος.

Εκτός από αγελάδες, το εργοστάσιο κλώνων θα παράγει άλογα για ιπποδρομίες, καθώς και σκύλους για την αστυνομία ή για πώληση ως κατοικίδια