Τη συνεργασία τους και στον τομέα της παιδιατρικής επεκτείνουν οι Όμιλοι ΙΑΣΩ και INTERAMERICAN και με στόχο την παροχή νοσηλευτικών υπηρεσιών υψηλής ποιότητας στα παιδιά των ασφαλισμένων της INTERAMERICAN. H συνεργασία αφορά στην αντιμετώπιση των περιστατικών που χρήζουν νοσηλείας και καλύπτονται με ατομικό ή ομαδικό ασφαλιστήριο συμβόλαιο, για όλα τα προγράμματα ασφάλισης υγείας που παρέχει η εταιρεία.
Η συμφωνία, που απαλλάσσει τον ασφαλισμένο από κάθε εμπλοκή του οικονομική ή γραφειοκρατική στη διαχείριση της νοσηλείας, παρέχει λύσεις σε σχετικές ανάγκες των ασφαλισμένων στην Αττική και συμπληρώνει την ήδη πετυχημένη συνεργασία INTERAMERICAN – ΙΑΣΩ στον γυναικολογικό τομέα της κλινικής στο Μαρούσι, καθώς και στη Θεσσαλία με την τοπική κλινική.
Η Χριστίνα Ταμπουρέα, Εμπορική Διευθύντρια του Ομίλου ΙΑΣΩ, τόνισε σχετικά: “Με το ΙΑΣΩ Παίδων αναδεικνύουμε τη δέσμευση και επιδίωξή μας για την καλύτερη δυνατή φροντίδα της υγείας των παιδιών, υποστηρίζοντάς την με πολιτική ποιότητας διεθνών προδιαγραφών, επιστημονικό δυναμικό υψηλού επιπέδου, ιατροτεχνολογικό εξοπλισμό τελευταίας γενιάς σε ένα ζεστό και φιλικό περιβάλλον”. Ο Διευθυντής Υπηρεσιών Υγείας της INTERAMERICAN, Νίκος Μητσακάκης, αναφερόμενος στη νέα συνεργασία δήλωσε: “Η εταιρεία συνεχίζει να ενισχύει το δίκτυο υγείας με προσεκτικά επιλεγμένους συνεργάτες, όπως ο Όμιλος ΙΑΣΩ, που προσθέτει αξία στα συμβόλαια υγείας και για το παιδί”.