Με επιστολή του ο Ιατρικός Σύλλογος Αθηνών ζητάει την απόδοση των εισφορών των ασφαλισμένων για περίθαλψη στον ΕΟΠΥΥ. Αυτή τη στιγμή ο ΕΟΠΥΥ έχει έλλειμμα 1,5 δις εκ των οποίων τα 800 εκατ προέρχονται από μη καταβολές εισφορών του 2015.

Συγκεκριμένα η επιστολή έχει ως εξής:

Σε συνέχεια προηγούμενων οχλήσεων μας με την παρούσα επιθυμούμε να μας ενημερώσετε σχετικά με τις ενέργειες, στις οποίες έχετε προβεί όσον αφορά την απόδοση των εισφορών υγείας των ασφαλισμένων προς τον ΕΟΠΥΥ.
Ειδικότερα έχουμε ενημερωθεί ότι παραλείπετε να αποδίδετε τα συγκεκριμένα ποσά, με αποτέλεσμα ο ΕΟΠΥΥ να έχει έλλειμμα 1,5 δις από την μη απόδοση των εισφορών για περίθαλψη, εκ των οποίων τα 800.000.000 ΕΥΡΩ προέρχονται από το πρώτο επτάμηνο του 2015. Αποτέλεσμα τούτου είναι η αδυναμία του ΕΟΠΥΥ να εξοφλήσει τους συμβεβλημένους ιατρούς μέλη μας, αλλά και τα διαγνωστικά εργαστήρια και πολυϊατρεία, τα οποία κινδυνεύουν με αφανισμό.
Παρακαλούμε όπως άμεσα μας ενημερώσετε και επιφυλασσόμαστε παντός νομίμου δικαιώματός μας.