Με δραματικό ρυθμό αυξάνεται ο αριθμός των νεκρών από τις επιπλοκές της γρίπης, οι οποίοι έχουν φτάσει πλέον τους 60. 

Συγκεκριμένα, μέσα σε μία εβδομάδα οι νεκροί εξαιτίας της γρίπης έχουν σχεδόν διπλασιαστεί, καθώς την περασμένη Δευτέρα είχαν καταγραφεί 34 θάνατοι και σήμερα ο αριθμός των θανάτων έφτασε τους 60. 

Τα μέχρι στιγμής δεδομένα είναι άκρως ανησυχητικά, καθώς κατά τους ειδικούς, η κορύφωση της γρίπης αναμένεται τις επόμενες δυο εβδομάδες.

Ανάμεσα στα θύματα των τελευταίων δύο ημερών και ένα μωρό που νοσηλευόταν στο νοσοκομείο Παίδων «Αγλαϊα Κυριακού». 

Η φετινή γρίπη, λεγόμενη και πανδημική, λόγω του ότι κυριαρχεί ο ιός Α(Η1Ν1) που είχε κυριαρχήσει το 2009 σε παγκόσμιο επίπεδο, έχει πλήξει με σφοδρότητα τα άτομα ηλικίας κάτω των 50 χρόνων καθώς και μωρά, παιδιά και εφήβους.  

Συνολικά, μέχρι και σήμερα έχουν νοσηλευτεί σε Μονάδα Εντατικής Θεραπείας (ΜΕΘ) 16 ανήλικοι, εκ των οποίων οι τέσσερις έχουν καταλήξει. 

Σημαντικά προβλήματα παρουσιάζονται και στην εύρεση κρεβατιών σε ΜΕΘ, λόγω και της γρίπης. 

Σημειώνεται ότι σύμφωνα με τα στοιχεία του Κέντρου Ελέγχου και Πρόληψης Νοσημάτων (ΚΕΕΛΠΝΟ), σήμερα νοσηλεύονται σε ΜΕΘ 112 ασθενείς, με βαριές επιπλοκές από την εποχική γρίπη. Συνολικά έχουν νοσηλευτεί σε ΜΕΘ 252 άτομα των οποίων η βαριά νόσηση επέβαλλε την  εισαγωγή σε Εντατική, με τους 65 εξ αυτών να είναι απολύτως υγιείς και να μην συγκαταλέγονται σε ομάδα υψηλού κινδύνου.

Από τους 252 ασθενείς, οι 60 έχουν καταλήξει. 

Όπως προκύπτει από αυτά τα στοιχεία, ένας στους τέσσερις που εισάγεται σε ΜΕΘ καταλήγει.

Επίσης, τα διαθέσιμα στοιχεία σχετικά με την αντιγριπική θωράκιση τους, επιβεβαιώνουν τις εκτιμήσεις των ειδικών για το χαμηλό εμβολιαστικό κίνημα, καθώς μόλις δύο είχαν κάνει το αντιγριπικό εμβόλιο.

Σημειώνεται τέλος ότι ο μέσος όρος της ηλικίας των θυμάτων της γρίπης είναι 53,3 έτη, που πρόκειται για τον χαμηλότερο ηλικιακό μέσο όρο των θυμάτων της γρίπης τα τελευταία χρόνια.
