<p>Σε ποινή φυλάκισης δύο ετών με τριετή αναστολή, καταδικάστηκε διευθυντής νευροψυχιατρικής κλινικής από το Τριμελές Πλημμελειοδικείο Θεσσαλονίκης, ο οποίος κρίθηκε ένοχος για το θάνατο, από αμέλεια, ηλικιωμένου ασθενούς, ύστερα από πυρκαγιά που εκδηλώθηκε στο θάλαμο όπου νοσηλευόταν.</p>
<p>Το περιστατικό συνέβη τον Οκτώβριο του 2009 σε ιδιωτική κλινική της Θεσσαλονίκης, με τη φωτιά να φαίνεται ότι προκλήθηκε με υπαιτιότητα άλλου ασθενούς. </p>
<p>Ως αποτέλεσμα είχε το να καούν το σεντόνι και το στρώμα του 71χρονου άνδρα, ο οποίος τη στιγμή εκείνη ήταν δεμένος στο κρεβάτι του από το ένα χέρι και το ένα πόδι.</p>
<p>Σύμφωνα με τη δικογραφία, ο άτυχος ασθενής έπαθε μεταξύ άλλων πολύ-οργανική ανεπάρκεια και εγκαύματα 3ου βαθμού, εκ των οποίων επήλθε, 44 μέρες αργότερα, ο θάνατός του, στη μονάδα εγκαυμάτων του νοσοκομείου Παπανικολάου της Θεσσαλονίκης, όπου είχε μεταφερθεί για νοσηλεία.</p>
<p>Ο κατηγορούμενος γιατρός δεν παρέστη στο δικαστήριο και δικάστηκε δια πληρεξούσιου δικηγόρου, ενώ σημειώνεται ότι για την ίδια υπόθεση παραπέμφθηκε σε δίκη κι ο τότε γενικός γιατρός βάρδιας της κλινικής, ο οποίος κρίθηκε αθώος.</p>