Σε επίσχεση παροχής υπηρεσιών θα προχωρήσουν από τη Δευτέρα 8 Δεκεμβρίου και για μία εβδομάδα, οι συμβεβλημένοι με τον ΕΟΠΥΥ κλινικοί και κλινικοεργαστηριακοί γιατροί, διεκδικώντας αυτά που τους οφείλει ο Οργανισμός για την κάλυψη των ασφαλισμένων.  

Έτσι, από την ερχόμενη εβδομάδα μεγάλη αναμένεται η ταλαιπωρία για τους ασφαλισμένους που θα χρειάζονται να επισκεφτούν γιατρό του ΕΟΠΥΥ, καθώς θα πρέπει να καταβάλλουν το αντίτιμο της επίσκεψης και θα ζητούν τα χρήματα από τον Οργανισμό. 

«Παρά τις επανειλημμένες εκκλήσεις μας για διάλογο με τον ΕΟΠΥΥ και το Υπουργείο, καμία ανταπόκριση δεν υπήρξε μέχρι στιγμής» αναφέρει η Ένωση Ιατρών ΕΟΠΥΥ.

Σύμφωνα με την Ένωση, ο ΕΟΠΥΥ οφείλει το 10 % των επισκέψεων και πράξεων από 1/1/2012, 4 μήνες του 2013 σε πράξεις (9ος-10ος-11ος-12ος) και 3 μήνες του 2014 σε πράξεις (4ος-5ος-6ος) καθώς και τα ληξιπρόθεσμα χρέη των ταμείων που εντάχθηκαν στον ΕΟΠΥΥ.
