<p>Προειδοποίηση για την έλευση της γρίπης απευθύνει ο Πανελλήνιος Ιατρικός Σύλλογος καθώς σύμφωνα και με τα τελευταία δεδομένα του ΚΕΕΛΠΝΟ στη χώρας η δραστηριότητα αρχίζει και παρουσιάζει σταθερή ανοδική τάση. Ενδεικτικό είναι ότι με την αλλαγή του έτους υπήρξαν σύμφωνα με τον ΠΙΣ τέσσερα επιβεβαιωμένα βαριά κρούσματα που έχρηζαν εισαγωγή στην εντατική και άλλους δύο θανάτους από επιπλοκές.</p>
<p>Σύμφωνα με τα στοιχεία του Ευρωπαϊκού Κέντρου Ελέγχου Λοιμώξεων (ECDC) την 52η εβδομαδα γρίπης (τέλος Δεκέμβρη 2014), τα κρούσματα αυξήθηκαν κατά 10% σε σύγκριση με τις δύο προηγούμενες. </p>
<p>Ο Πανελλήνιος Ιατρικός Σύλλογος καλεί όλους τους γιατρούς και τους ιατρικούς φορείς να βρίσκονται σε επιφυλακή, προειδοποιεί δε ότι το αντιγριπικό εμβόλιο είναι πολύ σημαντικό για τις ομάδες υψηλού κινδύνου. «Η ισχύς του αντιγριπικού εμβολίου είναι 3μηνη, οπότε σε άτομα υψηλού κινδύνου μπορεί να χρειαστεί επανάληψη, κατόπιν συνεννόησης με τον θεράποντα γιατρό τους» επισημαίνεται σε ανακοίνωση του ΠΙΣ.</p>
<p>Επίσης, όσοι  εκτίθενται σε κοινωνικό συγχρωτισμό με πληθυσμούς που δυνητικά φέρουν τον ιο, σε περιβάλλον νεογέννητων ή ηλικιωμένων, καλό θα ήταν να εμβολιαστούν.</p>
<p>Ως ομάδες υψηλού κινδύνου, στις οποίες ο εμβολιασμός κρίνεται απαραίτητος, χαρακτηρίστηκαν από το Υπουργείο Υγείας άτομα άνω των 60 ετών, παιδιά και ενήλικες με χρόνια νοσήματα, έγκυες και θηλάζουσες, παχύσαρκα άτομα (ΔΜΣ> 40kg/m2.) και όλοι οι κλειστοί πληθυσμοί (φυλακές, ιδρύματα σχολές, ειδικά σχολεία).</p>



Πηγή : eReportaz