Η Καρδιακή ανεπάρκεια αν και έχει περιγραφεί σαν νοσολογική οντότητα από τα κείμενα του Ιπποκράτη, ακόμη παραμένει ένα τεράστιο πρόβλημα τόσο για τον ασθενή, όσο και τον ιατρό και την κοινωνία. Στις ΗΠΑ, υπολογίζεται ότι 6 εκατομμύρια πάσχουν από καρδιακή ανεπάρκεια και περίπου 650.000 διαγιγνώσκονται κάθε έτος. Το ένα πέμπτο των ασθενών αυτών πεθαίνει μέσα ένα χρόνο από τη διάγνωση. Η καρδιακή ανεπάρκεια συνιστά τη συχνότερη αιτία εισαγωγής στο νοσοκομείο σε άτομα &gt;65 ετών. Αυτή η αύξηση συνιστά ένα δυσθεώρητο βάρος στο σύστημα υγείας με το συνολικό κόστος της στις ΗΠΑ το 2013, να ανέρχεται στα 32 δις $.
Ένα από τα πλέον ελπιδοφόρα φάρμακα στον χώρο της καρδιολογίας είναι το LCZ696 (Entresto όπως θα είναι η εμπορική του ονομασία). Πρόκειται για ένα συνδυασμό βαλσαρτάνης με τον καινούριο αναστολέα νεπριλυσίνης ο οποίος και έχει λάβει κύρια ένδειξη στη θεραπεία της καρδιακής ανεπάρκειας με μειωμένο κλάσμα εξώθησης. Μάλιστα η μελέτη Paradigm-HF, σε 8400 ασθενείς με καρδιακή ανεπάρκεια, διακόπηκε πρόωρα διότι έδειξε σημαντική μείωση στο σύνθετο καρδιαγγειακών θανάτων και νοσηλειών για καρδιακή ανεπάρκεια (κατά 20%) και στους θανάτους από οποιαδήποτε αιτία κατά 16%. Νέες μελέτες ενδεχομένως θα δείξουν και πρόσθετες ευεργετικές δράσεις του φαρμάκου, όπως η πρόσφατη μελέτη PARAMETER η οποία ανέδειξε ότι το LCZ696 μειώνει την αρηριακή πίεση και την αορτική σκληρία στους ηλικωμένους.

1. ΧΑΜΗΛΗ ΤΙΜΗ LDL ΧΟΛΗΣΤΕΡΟΛΗΣ. ΠΟΣΟ ΧΑΜΗΛΑ ΕΙΝΑΙ ΑΣΦΑΛΕΣ? Ο ρόλος των νέων φαρμάκων που στοχεύουν στη PCSK9
Περίπου μια δεκαετία πριν οι ερευνητές ανακάλυψαν την PCSK9 που είναι μια πρωτεΐνη που οδηγεί τον υποδοχέα της LDL χοληστερόλης-της κακής χοληστερόλης- στην καταστροφή. Όσο υψηλότερη είναι η PCSK9, τόσο χαμηλότερη είναι η LDL, όσο χαμηλότερη είναι η PCSK9, τόσο υψηλότερη είναι η LDL. Αν ανασταλθεί η PCSK9, έχουμε περισσότερους LDL υποδοχείς και ως εκ τούτου λιγότερη LDL.
Με βάση γνώσεις από την ογκολογία εγινε δυνατή η δημιουργία ενός μονοκλωνικού αντισώματος που να στοχεύει συγκεκριμένα στη PCSK9. Τα αντισώματα αυτά χορηγούνται ως υποδόριες ενέσεις, έχουν ελάχιστες παρενέργειες και δεν εξαρτώνται από τη νεφρική ή ηπατική λειτουργία. Εχουμε ήδη στη κυκλοφορία 3 τέτοια φάρμακα που έχουν δείξει ότι επιπρόσθετα της αγωγής με στατίνη οδηγούν σε μείωση της LDL χοληστερόλης σε τιμές χαμηλές, 20-30mg/dl με σημαντική περαιτέρω μείωση των καρδιαγγειακών επεισοδίων.

2. ΠΡΟΛΗΨΗ ΑΓΓΕΙΑΚΟΥ ΕΓΚΕΦΑΛΙΚΟΥ ΕΠΕΙΣΟΔΙΟΥ
Η υπέρταση είναι ο πρώτος παράγοντας κινδύνου της παγκόσμιας θνησιμότητας. Περίπου το 14% της παγκόσμιας θνησιμότητας μπορεί να αποδοθεί στην υπέρταση. Είναι υπεύθυνη για 7,6 εκατομμύρια πρόωρους θανάτους ετησίως (το 14% όλων των θανάτων παγκοσμίως). Προκαλεί 92.000.000 αναπροσαρμοσμένα λόγω αναπηρίας έτη ζωής (DALYS) ετησίως.
Πολύ στενά συνδεδεμένη με την υπέρταση είναι η κολπική μαρμαρυγή που πολλαπλασιάζει τον κίνδυνο ισχαιμκού εγκεφαλικού επεισοδίου αν δεν λαμβάνει αντιπηκτική αγωγή. Το 80% των ασθενών με κολπική μαρμαρυγή εχουν υπέρταση. Τα νεώτερα αντιπηκτικά φάρμακα χρησιμοποιούνται πλέον σχετικά ευρέως στην πρόληψη θρομβοεμβολικών επεισοδίων σε ασθενείς με κολπική μαρμαρυγή. Η έλλειψη φαρμάκων που αναστρέφουν τη δράση τους αποτελεί προβληματισμό για τον κλινικό ιατρό και για τις περιπτώσεις επικίνδυνων για τη ζωή αιμορραγιών. Πλέον εγκρίθηκε από τον Οργανισμό Τροφίμων και Φαρμάκων (FDA) το «αντίδοτο» για την ουσία νταμπιγκατράνη, το οποίο μειώνει άμεσα τα επίπεδα της νταμπιγκατράνης για τουλάχιστον 24 ώρες με συχνότερη παρενέργεια τον πονοκέφαλο. Τα αποτελέσματα σχετικών μελετών για την έγκριση αντιδότων των λοιπών νεώτερων αντιπηκτικών αναμένονται.

3. ΒΗΜΑΤΟΔΟΤΗΣ ΧΩΡΙΣ ΗΛΕΚΤΡΟΔΙΑ
O βηματοδότης χωρίς ηλεκτρόδια (ονόματι Nanostim από την εταιρεία St. Jude) αποτελεί μία καινοτόμο πρόταση της τεχολογίας στον χώρο της επεμβατικής ηλεκτροφυσιολογίας. Η συσκευή έχει κυλινδρικό σχήμα μήκους 4 εκατοστών και διαμέτρου 6 χιλιοστών και εμφυτεύεται στη δεξιά κοιλία χωρίς την ανάγκη καλωδίων και τη δημιουργία θήκης στο δέρμα. Τα πλέον πρόσφατα στοιχεία από την εξελλισόμενη μελέτη LEADLESS II υποδεικνύουν ότι η συσκευή έχει ικανοποιητική αποτελεσματικότητα και ασφάλεια για τις περιπτώσεις των ασθενών που χρειάζονται βηματοδότη μίας κοιλότητας.