Χωρίς να παρθεί κάποια απόφαση αναφορικά με τη διαδικασία των προσλήψεων στις ΜΕΘ, ολοκληρώθηκε η επεισοδιακή, έκτακτη συνεδρίαση του ΚΕΕΛΠΝΟ που έλαβε χώρα σήμερα το πρωί, και στην οποία παρευρέθη και ο αναπληρωτής υπουργός Υγείας, Παύλος Πολάκης, ξαφνιάζοντας τα μέλη του ΔΣ.  

Αναλυτικότερα, τα μέλη του ΔΣ που είχαν κληθεί για την έκτακτη συνεδρίαση αιφνιδιάστηκαν όταν, μπαίνοντας στην αίθουσα συσκέψεων, αντίκρισαν τον αναπληρωτή υπουργό υγείας να τους περιμένει. 

Αν και ο κ. Πολάκης παρέμεινε στη σύσκεψη μόνο για μισή ώρα, ωστόσο μέσα σ' αυτό το διάστημα υπήρξε διαφωνία ανάμεσα σε εκείνον και το ΔΣ του ΚΕΕΛΠΝΟ, σχετικά με τον χρόνο προϋπηρεσίας των γιατρών, που αποτελεί ένα από τα βασικά κριτήρια στον διαγωνισμό για πρόσληψη στις ΜΕΘ. 

Συγκεκριμένα, ο κ. Πολάκης υποστήριζε ότι ο χρόνος ειδικότητας δεν πρέπει να προσμετράται ως χρόνος προϋπηρεσίας, με τα μέλη του συμβουλίου να αντιτείνουν ότι αυτό ίσχυε στις προηγούμενες προκηρύξεις.

Πληροφορίες αναφέρουν ότι κάποια μέλη του Συμβουλίου έφτασαν στο σημείο να ζητήσουν να ακυρωθεί η διαδικασία που είχε ξεκινήσει από τον περασμένο Ιανουάριο, και στην οποία παρενέβη, όπως παραδέχτηκε, ο αναπληρωτής υπουργός Υγείας.

Άλλα μέλη του Συμβουλίου ζήτησαν ακόμη να ανατεθεί ο έλεγχος των αιτήσεων και των συνοδευτικών τους εγγράφων (τίτλων και λοιπών πιστοποιητικών, προϋπηρεσία, οικογενειακή κατάσταση κλπ.) των υποψηφίων γιατρών και νοσηλευτών σε ανεξάρτητη επιτροπή εκτός ΚΕΕΛΠΝΟ και εκτός υπουργείου Υγείας, αλλά χωρίς να αποσαφηνίζουν ποια θα είναι η αυτή η επιτροπή και ποιος θα ορίσει τα μέλη της.

Αν και οι συμμετέχοντες δεν κατάφεραν να καταλήξουν σε απόφαση, αυτό στο οποίο συμφώνησαν ήταν ότι αυτός ο διαγωνισμός κατάφερε ένα ισχυρό πλήγμα στην αξιοπιστία του ΚΕΕΛΠΝΟ, αδικώντας τον σημαντικό ρόλο τον οποίο επιτελεί για την ενίσχυση του δημόσιου συστήματος υγείας. 

Την ίδια ώρα συνεχίζονται οι προκλητικές τακτικές του αναπληρωτή υπουργού Υγείας, Παύλου Πολάκη, ο οποίος σήμερα το πρωί προσπάθησε να επιβάλλει την «παράνομη», όπως χαρακτηρίζουν στο ΚΕΕΛΠΝΟ, άποψή του για τους διορισμούς 100 γιατρών στις Μονάδες Εντατικής Θεραπείας (ΜΕΘ) που είχε ανατεθεί στο Κέντρο Ελέγχου και Πρόληψης Νοσημάτων. 

Ο αναπληρωτής υπουργός έφθασε απροειδοποίητα στο κτίριο του ΚΕΕΛΠΝΟ και μπήκε στην αίθουσα που συνεδρίαζε το ΔΣ, όπου και παρέμεινε για μισή ώρα.  

Εξερχόμενος του κτιρίου του ΚΕΕΛΠΝΟ ο αναπληρωτής υπουργός Υγείας επέμεινε ότι οι απαντήσεις δόθηκαν με το χθεσινό δελτίο τύπου όπου ομολογεί την παρέμβασή του προσθέτοντας ότι «ξεκαθαρίσαμε ορισμένα πράγματα».

Ο κ. Πολάκης, τόνισε για μία ακόμη φορά ότι ο έλεγχος που ο ίδιος με τη μετακλητή υπάλληλο του υπουργείου και στενή συνεργάτιδά του έκαναν στις αιτήσεις έδειξε ότι «υπήρχαν λάθη στη μοριοδότηση» και υποσχέθηκε ότι «άμεσα θα δημοσιευθούν οι πίνακες μετά την υποβολή ενστάσεων».

Ακόμη, υποστήριξε ότι η σχέση του με τον διοικητή του ΚΕΕΛΠΝΟ είναι «άριστες», ενώ σε ερώτηση για το αν σκέφτεται να παραιτηθεί απάντησε ειρωνικά με τη μαντινάδα «Που χει γρε στο πεθυμιό της, το θωρεί και στο όνειρό της».
