Σήμα κινδύνου εκπέμπει για μία ακόμη φορά ο Ιατρικός Σύλλογος Αθήνας αναφορικά με το θέμα των κλειστών Μονάδων Εντατικής Θεραπείας, καθώς δεν υπάρχει το απαραίτητο προσωπικό για να στελεχωθούν. 

Όπως ανέφερε σχετικά ο πρόεδρος του ΙΣΑ, κ. Γιώργος Πατούλης, «Η πολιτική ηγεσία του υπουργείου Υγείας είναι επικίνδυνη για τη Δημόσια υγεία», ενώ διεμήνυσε ότι «Ο ΙΣΑ θα ζητήσει να αποδοθούν όχι μόνο ηθικές αλλά και άλλου είδους ευθύνες σε όσους έχουν οδηγήσει το Σύστημα Υγείας σε αυτή την κατάσταση». 

«Η πολιτική ηγεσία του υπουργείου Υγείας είναι επικίνδυνη για τη Δημόσια υγεία. Τους τελευταίους μήνες έχουν κλείσει δεκάδες κρεβάτια Εντατικής Θεραπείας στα δημόσια νοσοκομεία όλης της χώρας. Το υπουργείο Υγείας όχι μόνον δεν άνοιξε τις κλειστές κλίνες μέσα στον Απρίλιο όπως είχε δεσμευθεί αλλά τίναξε στον αέρα το σχετικό διαγωνισμό του ΚΕΕΛΠΝΟ με αποτέλεσμα δεκάδες ασθενείς καθημερινά να βρίσκονται σε κίνδυνο. Ο ΙΣΑ θα ζητήσει να αποδοθούν όχι μόνο ηθικές αλλά και άλλου είδους ευθύνες σε όσους έχουν οδηγήσει το Σύστημα Υγείας σε αυτή την κατάσταση», είπε χαρακτηριστικά ο κ. Πατούλης. 


