<p>Τον περασμένο Ιανουάριο η 29χρονη Μπρίτανι Μέιναρντ από την Καλιφόρνια των ΗΠΑ έλαβε διάγνωση για καρκίνο στο κεφάλι σε τελικό στάδιο. Οι γιατροί της έδιναν μόλις έξι μήνες ζωής, καθώς τα άτομα που πάσχουν από πολύμορφο γλοιοβλάστωμα, όπως η Μπρίτανι, δεν καταφέρνουν συνήθως να επιβιώσουν για περισσότερα από τρία χρόνια, ανεξάρτητα από τη θεραπείας που ακολουθούν.</p>
<p>«Μου είπαν ότι μου απομένουν το πολύ τρία με δέκα χρόνια ζωής. Όταν είσαι 29 ετών, ήταν σαν να μου λένε ότι θα πεθάνω αύριο», είχε δηλώσει η Μπρίτανι, η οποία όμως πήρε την απόφαση να τελειώσει τη ζωή της με τους δικούς της όρους. </p>
<p>Έτσι, αποφάσισε να μετακομίσει με την οικογένειά της στο Όρεγκον, μία από τις πέντε πολιτείες των ΗΠΑ όπου ο νόμος επιτρέπει την οικειοθελή ευθανασία.</p>
<p>Η Μπρίτανι έλαβε τα φάρμακα που της είχαν συνταγογραφήσει οι γιατροί το Σάββατο και «έφυγε» όπως εκείνη ήθελε, περιτριγυρισμένη από τους αγαπημένους της, στην κρεβατοκάμαρά της, ακούγοντας μουσική που την ηρεμούσε.</p>
<p>Στο τελευταίο μήνυμα που απέστειλε μέσω της προσωπικής σελίδας της στο Facebook, ευχαρίστησε όλους όσους τη στήριξαν στη δύσκολη απόφασή της και εξέφρασε την αγάπη της στην οικογένεια και τα αγαπημένα της πρόσωπα.</p>
<p>«Αντίο σε όλους τους καλούς μου φίλους και την οικογένειά μου –τους αγαπώ πολύ. Σήμερα είναι η μέρα που αποφάσισα να δώσω τέλος στη ζωή μου με αξιοπρέπεια, αντιμέτωπη με μια ανίατη ασθένεια. Ο καρκίνος μού έχει στοιχίσει τόσα πολλά, αλλά θα μου στοίχιζε ακόμη περισσότερα στο μέλλον», ήταν μεταξύ άλλων τα τελευταία λόγια της 29χρονης Μπρίτανι.</p>
<p>Παρακολουθήστε το σχετικό βίντεο: </p>
<p><iframe width="560" height="315" src="//www.youtube.com/embed/O7-_qD09N_Y" frameborder="0" allowfullscreen></iframe></p>



Πηγή : eReportaz