Διήμερα δράσεων 26-27 Νοεμβρίου σε όλες τις Μονάδες Υγείας και Πρόνοιας για την ανάδειξη των προβλημάτων στο Δημόσιο Σύστημα Υγείας, με κορύφωση 24ωρη απεργία στις 2 Δεκεμβρίου προγραμματίζει η Πανελλήνια Ομοσπονδία Εργαζομένων στα Δημόσια Νοσοκομεία (ΠΟΕΔΗΝ), ζητώντας την επίλυση οικονομικών και θεσμικών αιτημάτων και κάνοντας λόγο για «διάλυση των Νοσοκομείων από την υποχρηματόδοτηση και την υποστελέχωση». Κατά τη διάρκεια των δράσεων η ΠΟΕΔΗΝ θα δώσει ιδιαίτερη έμφαση στο θέμα των «εργολάβων» καθαριότητας στα Νοσοκομεία, επισημαίνοντας ότι «προσφέρουν μαύρη, φτηνή, ανασφάλιστη εργασία, σε συνθήκες εργασιακού μεσαίωνα”, ενώ «η ποιότητα των παρεχόμενων υπηρεσιών τους είναι αναντίστοιχη των τεραστίων κονδυλίων που δαπανώνται» και ζητώντας την εφαρμογή του νόμου ώστε, “να εκδιωχτούν» από τα Νοσοκομεία.

Σύμφωνα με την ΠΟΕΔΗΝ τα Νοσοκομεία δύναται με τη λήξη της σύμβασης καθαριότητας, να συνάψουν με το προσωπικό που απασχολούσαν τα συνεργεία καθαριότητας, ατομικές συμβάσεις εργασίας, κάτι που όπως επισημαίνει η Ομοσπονδία, έγινε στο μόνο στο Δρομοκαϊτειο, όπου «εκδιώχθηκαν οι εργολάβοι καθαριότητας και προσλήφθηκε το σύνολο των εργαζομένων του συνεργείου με ατομικές συμβάσεις εργασίας, αναγνωρίζοντας στους εργαζόμενους το σύνολο των ασφαλιστικών και εργασιακών δικαιωμάτων τους.

« Το Δρομοκαϊτειο λάμπει από καθαριότητα, αφού η ποιότητα των παρεχόμενων υπηρεσιών από τους εργαζόμενους με ατομικές συμβάσεις, είναι απείρως καλύτερη. Ταυτόχρονα μειώθηκε το κόστος καθαριότητας για τους δύο μήνες που συνήφθησαν οι ατομικές συμβάσεις (Νοέμβριος, Δεκέμβριος 2015) κατά 30%».

Η ΠΟΕΔΗΝ, αναφέρει ότι επανειλημμένα έχει ζητήσει την εκδίωξη των εργολάβων από τα Νοσοκομεία και την προώθηση νομοθετικής ρύθμισης σύναψης εξαρτημένης σχέσης εργασίας με τα Νοσοκομεία, του συνόλου των εργολαβικών εργαζομένων στις υπηρεσίες στήριξης, ωστόσο όπως τονίζει, έως σήμερα δεν υπήρξε καμία παρέμβαση για το θέμα. Σε πρόσφατη συνάντηση με τον υπουργό Υγείας ετέθη ξανά το ζήτημα και η απάντηση που έλαβε η Ομοσπονδία, σύμφωνα με την ίδια, ήταν ότι « θα δοθεί δυνατότητα συμμετοχής, με μπόνους στις διαγωνιστικές διαδικασίες συμβάσεων έργου καθαριότητας των Νοσοκομείων σε Κοινωνικές Συνεταιριστικές Επιχειρήσεις», κάτι όμως που βρίσκει αντίθετη την ΠΟΕΔΗΝ η οποία εκτιμά ότι “οι εργολάβοι θα μπουν ξανά στα Νοσοκομεία από την πίσω πόρτα» καθώς «Κοινωνικές Συνεταιριστικές Επιχειρήσεις δεν μπορούν να συστήσουν οι εργαζόμενοι των συνεργείων, αφού δεν διαθέτουν το κεφάλαιο να συμμετάσχουν με συνεταιριστική μερίδα και έτσι πίσω από τις Κοινωνικές Συνεταιριστικές Επιχειρήσεις θα κρύβονται οι μεγαλοεργολάβοι».