Η μελέτη SPRINT (Systolic Blood Pressure Intervention Trial), η οποία ανακοινώθηκε στο πρόσφατο Συνέδριο της Αμερικανικής Καρδιολογικής Εταιρείας στο Ορλάντο και δημοσιεύθηκε ταυτόχρονα στο μεγαλύτερο ιατρικό περιοδικό, το Engl J Med περιέλαβε πάνω από 9.300 υπερτασικούς ασθενείς ηλικίας 50 ετών και άνω με τουλάχιστον έναν ακόμη παράγοντα κινδύνου, από περίπου 100 ιατρικά κέντρα και κλινικές στις Ηνωμένες Πολιτείες και το Πουέρτο Ρίκο και έδωσε σημαντικά μηνύματα για τη θεραπεία των υπερτασικών ασθενών. Η μελέτη αυτή χρηματοδοτήθηκε από το Εθνικό Ινστιτούτο Υγείας των ΗΠΑ(NIH) και εξέτασε αν η ομάδα των ασθενών στους οποίους η πίεση μειωνόταν κάτω των 120 θα είχε καλύτερη έκβαση συγκριτικά με αυτούς που η πίεση ήταν κάτω του συμβατικού στόχου των 140mmHg.
Η μελέτη διακόπηκε πρόωρα γιατί η ομάδα με την πίεση κάτω του 12 συγκριτικά με αυτούς κάτω του 14 είχε πολύ λιγότερα καρδιαγγειακά επεισόδια. Το κύριο σημείο της μελέτης που ήταν το εμφραγμα του μυοκαρδίου, η καρδιακή ανεπάρκεια, το εγκεφαλικό επεισόδιο και ο καρδιαγγειακός κίνδυνος μειώθηκαν σχεδόν κατά το ένα τρίτο σε αυτούς με τη χαμηλότερη πίεση. Επιπλέον, ο κίνδυνος θανάτου από οποιαδήποτε αιτία μειώθηκε σχεδόν κατά ένα τέταρτο.

Η διατήρηση της συστολικής πίεσης στα 120 mm Hg, μπορεί τελικά να είναι σωτήρια για ενήλικες ηλικίας 50 ετών και άνω
Σύμφωνα με τους ερευνητές, η διατήρηση της συστολικής πίεσης στα 120 mm Hg, θα μπορούσε τελικά να είναι σωτήρια για ενήλικες ηλικίας 50 ετών και άνω, οι οποίοι έχουν υψηλή αρτηριακή πίεση και τουλάχιστον έναν ακόμα παράγοντα κινδύνου για καρδιακές παθήσεις. Όταν σχεδιάστηκε η SPRINT, οι καθιερωμένες κλινικές κατευθυντήριες γραμμές συνιστούσαν συστολική αρτηριακή πίεση μικρότερη από 140 mm Hg για υγιείς ενήλικες και 130 mm Hg για ενήλικες με νεφρική νόσο ή διαβήτη.
H μελέτη εδειξε επίσης ότι στην ομάδα με τη χαμηλότερη πίεση υπήρχαν περισσότερες υποτάσεις και περισσότερες περιπτώσεις οξείας νεφρικής ανεπάρκειας και συνεπώς οι ασθενείς θα πρέπει να συμβουλεύονται το γιατρό τους για να καθορίσουν εάν αυτή η χαμηλότερη τιμή είναι η καλύτερη για την ατομική φροντίδα τους.