<p>Εικονική εκτέλεση συνταγών φαρμάκων, συνταγογράφηση από ιατρούς εν αγνοία των ασφαλισμένων, συνεργασία φαρμακείων και ιατρών, αλλά και συνταγογραφήσεις σε… πεθαμένους ασφαλισμένους αποκάλυψαν, μεταξύ άλλων, οι έλεγχοι της Υπηρεσίας Ελέγχου Δαπανών υγείας, όπως προκύπτει από αναλυτικά στοιχεία που διαβίβασε στη Βουλή ο υπουργός Υγείας, Μάκης Βορίδης.</p>
<p>Σημειώνεται πως τα στοιχεία διαβιβάστηκαν ύστερα από ερώτηση που είχε καταθέσει η βουλευτής της ΝΔ, Ασημίνα Σκόνδρα, για την αντιμετώπιση των φαινομένων διαφθοράς δημοσίου χρήματος στη δημόσια υγεία. </p>
<p>Τα στοιχεία του υπουργείου δείχνουν ότι, από 2012 μέχρι και σήμερα, έχουν επιβληθεί από τη Γενική Επιθεωρήτρια της ΥΠΕΔΥΦΚΑ και έχουν γίνει καταλογισμοί πλέον των 2,2 εκατομμυρίων ευρώ!<br />
Ωστόσο, το υπουργείο Υγείας σημειώνει ότι οι έλεγχοι της Υπηρεσίας Ελέγχου Δαπανών Υγείας Φορέων Κοινωνικής Ασφάλισης, έχει λειτουργήσει ως τροχοπέδη στην παραβατική συμπεριφορά.</p>
<p>Όπως προκύπτει από τα στοιχεία που έδωσε ο κ. Βορίδης, και από το σύνολο των επιβληθέντων ποινών σε φαρμακεία, ιατρούς, ιδιωτικές κλινικές και διαγνωστικά εργαστήρια, οι παραβάσεις σε ποσοστιαία εκτίμηση για το 2013 ήταν οι εξής:</p>
<p>Παραβάσεις διαφθοράς</p>
<p>* Εικονική εκτέλεση συνταγών φαρμάκων 32%<br />
* Συνταγογράφηση από ιατρούς εν αγνοία ασφαλισμένων 17%<br />
* Συνταγογράφηση από ιατρούς σε πεθαμένους ασφαλισμένους 4%<br />
* Συνεργασία φαρμακοποιών και γιατρών 3%<br />
* Εκτέλεση συνταγών από φαρμακεία με ταινίες γνησιότητας κατασχεθέντων εμβαλαγίων χωρίς ταινίες γνησιότητας 2%</p>
<p>Διοικητικές παραβάσεις</p>
<p>* Εκτέλεση συνταγών με παρατυπίες από φαρμακεία 18%<br />
* Ανεύρεση σε ελέγχους φαρμακείων εμβαλαγίων χωρίς ταινίες γνησιότητας και ταινίες γνησιότητας αποκολλημένες από τα εμβαλάγια τους 12%<br />
* Υπερτιμολόγηση συνταγών φαρμάκων 1%<br />
* Παράτυπη έκδοση συνταγών, διπλή εκτύπωση, εκτός ειδικότητας, εκτός εγκεκριμένων ενδείξεων κατά τη συνταγογράφηση από ιατρούς 1%<br />
* Παράτυπη θεώρηση από ελεγκτές ιατρούς 5%<br />
* Λανθασμένη χρέωση παρακλινικών εξετάσεων σε ιδιωτικές κλινικές 2%<br />
* Καταχρηστικές παρατάσεις νοσηλείας ιδιωτικών κλινικών και μακροχρόνιες νοσηλείες 2%<br />
* Καταχρηστική χρέωση ασφαλισμένου από ιδιωτική κλινική 1%<br />
* Λανθασμένη χρέωση ΚΕΝ, παρατυπίες κατά την έκδοση των εξιτηρίων από ιδιωτικές κλινικές 1%<br />
* Παρακράτηση βιβλιαρίων από ιδιωτικές κλινικές 2%<br />
* Αρνηση εκτέλεσης παρακλινικών εξετάσεων από διαγνωστικό εργαστήριο 1%<br />
Στις περιπτώσεις που ο έλεγχος της ΥΠΕΔΥΦΚΑ κατέληξε στη διαπίστωση πειθαρχικών και ποινικών ευθυνών, από το σύνολο των πορισμάτων που αξιολογήθηκαν το 2013, αυτά απεστάλησαν στους αρμόδιους φορείς για την επιβολή σχετικών κυρώσεων. </p>
<p>Ειδικότερα:</p>
<p>* Η Γενική Επιθεωρήτρια ΥΠΕΔΥΦΚΑ ήταν αποδέκτης πορισμάτων που επέσυραν χρηματικά πρόστιμα και διακοπή σύμβασης για διοικητικές παραβάσεις σε ποσοστό 75%<br />
* Ο πρόεδρος του ΕΟΠΥΥ ήταν αποδέκτης πορισμάτων για περιπτώσεις που επέσυραν πειθαρχικές ποινές σε ποσοστό 5%<br />
* Ο Φαρμακευτικός Σύλλογος Αθήνας ήταν αποδέκτης πορισμάτων για πειθαρχικές κυρώσεις σε ποσοστό 32%<br />
* Ο Ιατρικός Σύλλογος Αθηνών ήταν αποδέκτης πορισμάτων για περιπτώσεις που επισύρουν πειθαρχικές κυρώσεις σε ποσοστό 3%<br />
* Ο εισαγγελέας ήταν αποδέκτης πορισμάτων για υποθέσεις που επισύρουν ποινικές ευθύνες σε ποσοστό 8%.</p>
<p>Σύμφωνα με την ισχύουσα νομοθεσία, οι κυρώσεις μπορεί να είναι χρηματικές ή να αφορούν και σε προσωρινό ή οριστικό αποκλεισμό από την εκτέλεση ή συνταγογράφηση παραπεμπτικών ΕΟΠΥΥ, ή προσωρινό ή οριστικό αποκλεισμό της σύμβασης στους ελεγχόμενους παρόχους υγείας, σε περιπτώσεις παράβασης νομοθεσίας. </p>
<p>Στους γιατρούς που είχαν υπαλληλική σχέση με τον ΕΟΠΥΥ, αρμόδιος να επιβάλλει πειθαρχικές κυρώσεις είναι ο πρόεδρος του ΕΟΠΥΥ, ενώ για τους ιδιώτες γιατρούς και φαρμακοποιούς αρμόδια είναι τα πειθαρχικά όργανα των συλλόγων τους και για τους γιατρούς του ΕΣΥ το αρμόδιο πειθαρχικό τους όργανο.</p>



Πηγή : eReportaz