Θα περίμενε κανείς ότι το στοματικό σεξ είναι... καλοδεχούμενο ανά πάσα ώρα και στιγμή από μία γυναίκα, όμως μια νέα μελέτη έρχεται να ανατρέψει όλα όσα πιστεύαμε, αποδεικνύοντας ότι οι επιθυμίες στο σεξ αλλάζουν ανά περιόδους, και επηρεάζονται σημαντικά από ορμονικές μεταβολές!

Η μελέτη που δημοσιεύεται στην επιθεώρηση Hormones and Behavior δείχνει ότι τις ημέρες της ωορρηξίας η γυναίκα παρουσιάζει μια σχετική αποστροφή προς το στοματικό σεξ. Οι ερευνητές ζήτησαν από 22 γυναίκες με φυσιολογικό κύκλο περιόδου (δεν έπαιρναν αντισυλληπτικά) ηλικίας 18 έως 40 ετών να δουν ένα 90λεπτο βίντεο σεξουαλικού περιεχομένου. Είδαν το βίντεο σε μια από τις γόνιμες μέρες του κύκλου τους αλλά και μια άλλη ημέρα που δεν είχαν ωορρηξία.

Το βίντεο έδειχνε ζευγάρια κατά τη σεξουαλική πράξη αλλά και ζευγάρια να επιδίδονται σε στοματικό σεξ.

Οι ερευνητές χρησιμοποίησαν την τεχνική της κολπικής φωτο-πληθυσμογραφίας (VPG) ώστε να καταγράψουν το μοτίβο βιολογικής ερωτικής διέγερσης των γυναικών, με βάση την παροχή αίματος στην περιοχή των γεννητικών οργάνων. Ζητήθηκε επίσης από τις γυναίκες να βαθμολογήσουν υποκειμενικά πόσο έντονο ήταν το εκάστοτε σεξουαλικό ερέθισμα.

Οι μετέπειτα αναλύσεις έδειξαν ότι η ερωτική διέγερση λόγω των σκηνών στοματικού σεξ ήταν σαφώς μειωμένη κατά τις γόνιμες ημέρες.
Η εξήγηση είναι πολύ απλή και πέρα για πέρα λογική: Τις γόνιμες ημέρες του κύκλου, η γυναίκα δίνει αυτομάτως «προτεραιότητα» στη σεξουαλική πράξη που στοχεύει στην αναπαραγωγή και όχι στο σεξ που στοχεύει στη σωματική απόλαυση και τον οργασμό.

Πηγή: onmed.gr
