Δίωξη για κακούργημα σε βάρος γιατρών και διοικητικών στελεχών στρατιωτικού νοσοκομείου, για υπόθεση υπερκοστολόγησης αναλώσιμων υλικών που φέρεται να προκάλεσε ζημιά άνω των 3 εκατ. ευρώ στο δημόσιο, άσκησε η Εισαγγελία. 

Αναλυτικότερα, η δίωξη ασκήθηκε κατά 6 γιατρών και 8 διοικητικών στελεχών νοσοκομείου, το οποίο δεν έχει ανακοινωθεί μέχρι στιγμής από την Εισαγγελία, για το αδίκημα της απιστίας, σε συνδυασμό με τις επιβαρυντικές περιστάσεις του νόμου περί καταχραστών του δημοσίου, που επισύρει ποινή ακόμη και ισόβιας κάθειρξης.

Η δίωξη ασκήθηκε μετά από προκαταρκτική εξέταση που διενεργήθηκε για υπόθεση υπερκοστολογημένων αιμοστατικών υλικών που προμηθευόταν το επίμαχο νοσοκομείο από συγκεκριμένη εταιρία με αδιαφανείς διαδικασίες και απευθείας αναθέσεις, την περίοδο 2007 έως και 2009.

Την υπόθεση θα αναλάβει πλέον ανακριτής ο οποίος θα αναζητήσει ποινικές ευθύνες και της προμηθεύτριας εταιρίας.
