<p>Ο προσομοιωτής σχιζοφρένειας, Schizophrenia Bus, έρχεται για πρώτη φορά στην Ελλάδα, στα πλαίσια του Διεθνούς Συνεδρίου «Ζώντας με τη Σχιζοφρένεια», την Παρασκευή 10 και το Σάββατο 11 Οκτωβρίου, από τις 10:30 έως τις 21:30 και θα φιλοξενηθεί στην Αίγλη Ζαππείου.</p>
<p>Ο προσομοιωτής, χρησιμοποιώντας surround ήχο, βίντεο 3D και κίνηση, καθιστά δυνατό για τον επισκέπτη να βιώσει τις συνέπειες των ακουστικών και οπτικών ψευδαισθήσεων. Επιπλέον, κάθε διαδρομή μέσω του προσομοιωτή είναι μοναδική και προσαρμοσμένη στον επιμέρους επισκέπτη.</p>
<p>Με την προσομοίωση, οι επαγγελματίες υγείας, οι φροντιστές, οι οικογένειες και οι φίλοι των ατόμων με ψυχική νόσο, οι οποίοι είναι εγγεγραμμένοι στο συνέδριο, καθώς και δημοσιογράφοι του ιατρικού ρεπορτάζ, θα έχουν τη δυνατότητα να ζήσουν μια μοναδική βιωματική εμπειρία, ακολουθώντας τα βήματα ενός ατόμου με σχιζοφρένεια μέσα σε μια καθημερινότητα, όπου ακόμα και μια διαδρομή διάρκειας 15 λεπτών προς το φούρνο μέσω ενός εμπορικού δρόμου παύει να αποτελεί μια απλή διαδικαστική υποχρέωση της ημέρας.</p>
<p>Κατά τη διάρκεια των δύο ημερών θα μπορέσουν να επισκεφθούν το φορτηγό περίπου 90 άτομα (επαγγελματίες υγείας, φροντιστές, οι οποίοι είναι εγγεγραμμένοι στο συνέδριο, καθώς και οι δημοσιογράφοι του ιατρικού ρεπορτάζ).</p>



Πηγή : eReportaz