Τον εαυτό της και τους συνεργάτες της έθεσε σε καραντίνα η επικεφαλής γιατρός της Λιβερίας Μπέρνις Νταν, μετά το θάνατο του αναπληρωτή της από τον Ebola, σύμφωνα με όσα ανακοίνωσε σήμερα η κυβέρνηση της χώρας. 

Αναλυτικότερα, ο Ναπόλεον Μπράτγουεϊτ, ο αναπληρωτής της Νταν, πέθανε την Πέμπτη, και από τότε η Νταν αποφάσισε να θέσει τον εαυτό της και τους συνεργάτες της σε καραντίνα 21 ημερών, το ανώτατο όριο για την εκκόλαψη του ιού, «σε ένδειξη αυτοπειθαρχίας και ιατρικής ικανότητας», ανέφερε ο υπουργός Ενημέρωσης Άιζακ Τζάκσον. Σημειώνεται πως η Μπέρνις Νταν δεν έχει παρουσιάσει κάποιο σύμπτωμα του φονικού ιού. 

Εν τω μεταξύ, τραγική παραμένει η κατάσταση στη Λιβερία, τη χώρα που έχει πληγεί περισσότερο από την επιδημία του φονικού ιού, καθώς μόνο σε αυτήν, ο Παγκόσμιος Οργανισμός Υγείας έχει καταγράψει 3.458 κρούσματα, εκ των οποίων τα 1.830 θανατηφόρα.

Συνολικά έχουν καταγραφεί 6.574 κρούσματα του ιού σε πέντε χώρες της δυτικής Αφρικής, εκ των οποίων τα 3.093 ήταν θανατηφόρα.
