<p>Το γεγονός ότι συνήθως οι καπνιστές, αν και τρώνε περισσότερο, ζυγίζουν λιγότερο από τους μη καπνίζοντες, αποτελεί αρκετά συχνά ανασταλτικό παράγοντα για πολλούς εξ αυτών να αποφασίσουν να κόψουν το κάπνισμα.</p>
<p>Είναι όντως γεγονός, όπως αποδεικνύουν οι στατιστικές, ότι οι καπνιστές μπορεί να καταναλώνουν έως και 350 θερμίδες την ημέρα παραπάνω από τους μη καπνίζοντες κι όμως, να ζυγίζουν λιγότερο.</p>
<p>Αυτό συμβαίνει γιατί το κάπνισμα αυξάνει κατά 10% περίπου τον ανθρώπινο μεταβολισμό, αλλά κυρίως επειδή η νικοτίνη έχει την ιδιότητα να αναστέλλει την έκκριση της δραστήριας μορφής ενός ενζύμου που λέγεται λιποπρωτεϊνική λιπάση, το οποίο είναι υπεύθυνο για το μεταβολισμό του λίπους και την αποθήκευσή του στα λιποκύτταρα. Κατά αυτόν τον τρόπο, η λιποαποθήκευση εμποδίζεται στα λιποκύτταρα του υποδόριου ιστού.</p>
<p>Πού πάει, όμως, τελικά το λίπος; Όπως αποδεικνύουν οι σύγχρονες έρευνες, το κάπνισμα συμβάλλει στην ανάπτυξη του σπλαχνικού λίπους, καθώς το λίπος καταλήγει να αποθηκεύεται στις αρτηρίες και την καρδιά. Αυτός είναι και ο λόγος για τον οποίο όσοι καπνίζουν έχουν υψηλή χοληστερόλη, αυξημένα τριγλυκερίδια, αρτηριακή πίεση και, φυσικά, αντιμετωπίζουν σοβαρότερο κίνδυνο καρδιακών νοσημάτων.</p>



Πηγή : eReportaz