Από την ημέρα των εγκαινίων της τον Ιούνιο του 1905, η «Σωτηρία» τάχθηκε στην υπηρεσία της νεοελληνικής κοινωνίας. Προμαχώνας του Ελληνικού Αντιφυματικού Αγώνα, μετεξελίχθηκε μετά τον Δεύτερο Παγκόσμιο Πόλεμο σε σύγχρονο Γενικό Νοσοκομείο. Πάντοτε ανοιχτό στις κοινωνικές προκλήσεις και έτοιμο να συνδράμει στους τομείς της εποπτείας της τον πάσχοντα πολίτη, και μετά την πετυχημένη περσινή διεξαγωγή της εκδήλωσης «Επιχείρηση Ανοιχτές Πόρτες», το Νοσοκομείο «Σωτηρία» ανοίγει ξανά τις πύλες του στο ευρύ κοινό, το Σάββατο 5 Δεκεμβρίου, από τις 9 το πρωί έως τις 6 το απόγευμα, για να ενημερώσει, να διεξάγει εθελοντική αιμοδοσία και να προσφέρει δωρεάν ιατρικές εξετάσεις (σπιρομέτρηση, εκτίμηση αρτηριών κάτω άκρων με μηχάνημα, μέτρηση κινδύνου οστεοπόρωσης, εκτίμηση χρόνιου και καρκινικού πόνου, επίδειξη ασκήσεων αποκατάστασης ΧΑΠ και διάμεσων νοσημάτων). Επίσης, θα πραγματοποιηθεί και μία 45λεπτη ξενάγηση στο ιστορικό και ιατρικό Μουσείο της "Σωτηρίας".
Στην «Επιχείρηση Ανοιχτές Πόρτες» όλες οι κλινικές και τα τμήματα του Νοσοκομείου μας θα ενημερώσουν για το αντικείμενο της δουλειάς τους (πρόληψη, θεραπεία, χρόνια παρακολούθηση), αλλά και θα παρουσιάσουν μια σειρά από άλλες δραστηριότητες και υπηρεσίες υγείας που συντελούνται στο Νοσοκομείο και που ο διερχόμενος από τη λεωφόρο Μεσογείων ίσως ούτε φαντάζεται…
Η «Επιχείρηση Ανοιχτές Πόρτες» απευθύνεται τόσο στους πολίτες που ενδιαφέρονται για τις δράσεις του νοσοκομείου, όσο και τους δημοσιογράφους της υγείας και τους εμπλεκόμενους φορείς.