Σε νέα μέτρα προχώρησαν οι αρχές της Λιβερίας για την αποτροπή εξάπλωσης του ιού Ebola. Σύμφωνα με αυτά πλέον ισχύει απαγόρευση κυκλοφορίες κατά τις νυχτερινές ώρες σε όλη τη χώρα, ενώ η συνοικία Ουέστ Πόιντ τέθηκε σε κατάσταση απομόνωσης. Η φτωχή συνοικία με τους 75.000 κατοίκους, έχει πληγεί από το φονικό του ιό, η επιδημία του οποίου έχει σκοτώσει μέχρι στιγμής περισσότερους από 1.200 ανθρώπους.  

Σύμφωνα με αυτόπτες μάρτυρες, η αστυνομία και άντρες του στρατού με βαρύ οπλισμό απέκλεισαν τη συνοικία Ουέστ Πόιντ χρησιμοποιώντας τραπέζια, καρέκλες και αγκαθωτά συρματοπλέγματα για να στήσει οδοφράγματα. Όπως αναφέρουν οι κάτοικοι, κανείς δεν τους είχε ενημερώσει για τον επικείμενο αποκλεισμό, ενώ μικρής έκτασης επεισόδια σημειώθηκαν σήμερα κατά τη διάρκεια στησίματος των οδοφραγμάτων. 

«Το ανακαλύψαμε μόλις το πρωί. Βγήκαμε έξω και δεν μπορούσαμε να πάμε πουθενά. Δεν άκουσα από κανέναν αρμόδιο τι έχει γίνει», ανέφερε σχετικά ο Άλφα Μπάρι, 45 ετών, ο οποίος εργάζεται σε ένα ανταλλακτήριο συναλλάγματος. «Δεν έχουμε καθόλου τρόφιμα και είμαστε τρομοκρατημένοι», πρόσθεσε.

Στο όλο κλίμα πανικού, προστίθενται και οι προσπάθειες αισχροκέρδειας επιτηδείων, οι οποίοι εκμεταλλευόμενοι τον αποκλεισμό, διπλασίασαν τις τιμές των προϊόντων στα μαγαζιά τους, σύμφωνα με καταγγελίες κατοίκων της περιοχής. 
