Η ΦΑΡΜΑΣΕΡΒ-ΛΙΛΛΥ φέρνει στο προσκήνιο τις δράσεις και τις πολιτικές που προάγουν την κλινική έρευνα, σε εκδήλωση που διοργανώνει για να τιμήσει τους ερευνητές της, με την ευκαιρία της παρουσίασης των πεπραγμένων Δημοσιεύσεων Κλινικών Μελετών (Τόμος ΙΙ) του Ιατρικού Τμήματός της.
Σε μια εποχή που η προώθηση της φαρμακευτικής καινοτομίας στην Ελλάδα κρίνεται αναγκαία, η έρευνα βρίσκεται στο επίκεντρο του ενδιαφέροντος, αλλά και του προγραμματισμού της πολιτικής ηγεσίας, ως ένας από τους σημαντικότερους πυλώνες της εθνικής ανάπτυξης και της ανταγωνιστικότητας, μια επένδυση του σήμερα στο αύριο.
Στόχος της ερευνητικής δραστηριότητας της ΦΑΡΜΑΣΕΡΒ-ΛΙΛΛΥ είναι η διεύρυνση της γνώσης σχετικά με τις παθήσεις και η αξιολόγηση νέων θεραπευτικών επιλογών, με γνώμονα την ηθική και επιστημονική ακεραιότητα της έρευνας, αλλά και την απρόσκοπτη πρόσβαση όλων στις σύγχρονες θεραπείες.
Όπως υποστηρίζει ο Ευάγγελος Δροσινός, Ιατρικός Διευθυντής της ΦΑΡΜΑΣΕΡΒ-ΛΙΛΛΥ, «η κλινική έρευνα αποτελεί βασικό μοχλό επιστημονικής και κοινωνικής προόδου, και μία από τις πλέον παραγωγικές επενδύσεις, με εξαιρετικά υψηλή προστιθέμενη αξία για την πραγματική οικονομία της χώρας».
Στην εκδήλωση θα συμμετέχουν ως προσκεκλημένοι ομιλητές ο Κωνσταντίνος Ν. Συρίγος, M.D. Ph.D. Καθηγητής Ογκολογίας Παν/μίου Αθηνών, Διευθυντής Γ΄ Παθολογικής Πανεπιστημιακής Κλινικής, Νοσοκομείο ΓΝΝΘΑ "Η ΣΩΤΗΡΙΑ", με θέμα «Κλινική Έρευνα σε περιβάλλον Παγκοσμιοποίησης»· και ο Γεώργιος Χρούσος, Διευθυντής Καθηγητής Παιδιατρικής, Α΄ Παιδιατρική Κλινική Παν/μίου Αθηνών, με θέμα «Κλινική Έρευνα και Ανθρωπισμός».
Την ερευνητική διαδρομή της ΦΑΡΜΑΣΕΡΒ-ΛΙΛΛΥ από το 1996 μέχρι σήμερα θα επιχειρήσουν να καλύψουν, εκ μέρους της εταιρείας, εκτός από τον Ευάγγελο Δροσινό, ο Ιωάννης Χονδρέλης, Sr Διευθυντής Κλινικών Ερευνών &amp; Εγκρίσεων, και ο Χρήστος Ι. Τσαρούχης, Διευθυντής Ομάδας, Ιατρικό Τμήμα. (Αναλυτικά το πρόγραμμα της εκδήλωσης στο συνημμένο αρχείο).
Την εκδήλωση θα παρακολουθήσουν, εκτός από τους ερευνητές που συμμετείχαν στις κλινικές μελέτες, εκπρόσωποι του χώρου της υγείας και του φαρμάκου, της πολιτικής ηγεσίας, ιατρικών επιστημονικών εταιρειών και συλλόγων ασθενών.