Στο πλαίσιο της Παγκόσμιας Ημέρας Ψωρίασης, την Πέμπτη 29 Οκτωβρίου, το Σωματείο Υποστήριξης Ασθενών με ψωρίαση «Καλυψώ», διοργανώνει εκδήλωση στην Πλατεία Κοραή στην Αθήνα. Έτσι, από τις 10:00 το πρωί έως τις 15:00 το μεσημέρι, σε ειδικά διαμορφωμένο Περίπτερο θα βρίσκονται μέλη και φίλοι του σωματείου, σε μια ανοιχτή συζήτηση με το κοινό, με σκοπό τη διάδοση του μηνύματος «η Ψωρίαση δεν είναι μεταδοτική».

Στους επισκέπτες θα προσφέρονται πρωτότυπα κεράσματα, ευεργετικά για τη διατήρηση της καλής υγείας. Το «Καλυψώ» υπέρμαχος της καλής διατροφής και της βοήθειας που προσφέρει στον οργανισμό μας, στέλνει το μήνυμα «μαγειρεύω σωστά, τρώω υγιεινά». Μαγειρεύει ο σεφ Στράτος Ιωσιφέλης και η ομάδα του.

Οι επισκέπτες θα μπορούν ακόμη να παρακολουθήσουν ζωντανή επίδειξη body painting σε μοντέλα, όπου θα αποτυπωθούν περιοχές με ψωρίαση σε ελεύθερες επιφάνειες του σώματός τους. Όσοι από τους επισκέπτες το επιθυμούν, μπορούν να συμμετέχουν ενεργά, αποτυπώνοντας και στο δικό τους δέρμα την εμφάνιση της ψωρίασης και να συνεχίσουν την ημέρα τους, βιώνοντας το συναίσθημα των ασθενών.

Τέλος, με το σύνθημα της ημέρας «ανακαλύψτε την ψωρίαση» θα προσφέρεται σε όλους ένα λουλούδι - σύμβολο φιλίας, συντροφικότητας και αποδοχής.