Δύο παιδιά, θύματα εμπορίας και σεξουαλικής εκμετάλλευσης βρέθηκαν θετικά στον ιό HIV, από τον οποίο φέρεται πως μολύνθηκαν κατά τη σεξουαλική τους συνεύρεση με άτομα, τα οποία αρνήθηκαν αν χρησιμοποιήσουν προφυλακτικό. 

Τα παραπάνω αποκάλυψε ο πρόεδρος της ΜΚΟ Praksis, Τζανέτος Αντύπας, σε συνέντευξη Τύπου που δόθηκε στη Θεσσαλονίκη, στο πλαίσιο εκδήλωσης με θέμα τα ανθρώπινα δικαιώματα και την καταπολέμηση της διαφθοράς.

«Από τα 25 παιδιά, 8 έως 14 χρόνων που παραπέμφθηκαν, ως θύματα διακίνησης και εκμετάλλευσης, για το 2014, στις δομές της οργάνωσής μας, τα δύο που προωθούνταν στην πορνεία ήταν οροθετικά», ανέφερε ο κ. Αντύπας, προσθέτοντας μάλιστα ότι το αντίτιμο για τη σεξουαλική συνεύρεση με τα παιδιά, χωρίς προφυλακτικό, ήταν 5 ευρώ…

Αναφερόμενος στην έκθεση, με φωτογραφίες, των οροθετικών γυναικών που έγινε περίπου πριν από 2,5 χρόνια, σημείωσε ότι εκείνη την περίοδο, στην τηλεφωνική γραμμή της Οργάνωσης, δέχθηκαν 6.500 κλήσεις από πελάτες τους ή από άνδρες, οι οποίοι όλοι δήλωναν ότι είχαν κάνει σεξ χωρίς προφύλαξη.

«Οι κλήσεις μάλιστα έγιναν σε τρεις μόλις μέρες, οπότε φανταστείτε την έκταση του φαινομένου στην Ελλάδα της οικονομικής κρίσης όπου γυναίκες και παιδιά εξαναγκάζονται σε σεξουαλική συνεύρεση χωρίς προφυλακτικό», τόνισε ο κ.Αντύπας.
