Η ατμοσφαιρική ρύπανση αυξάνει τον κίνδυνο εκδήλωσης σοβαρού εμφράγματος στους πάσχοντες από καρδιακή νόσο, σύμφωνα με αμερικανική μελέτη που παρουσιάστηκε στο ετήσιο συνέδριο της Αμερικανικής Καρδιολογικής Εταιρείας, στο Ορλάντο.

Οι ερευνητές του Καρδιολογικού Ινστιτούτου του Ιατρικού Κέντρου «Intermountain» του Σολτ Λέικ Σίτι, διαπίστωσαν ισχυρή σχέση μεταξύ κακής ποιότητας του αέρα, δηλαδή πάνω από 25 μικρογραμμάρια μικροσωματιδίων ανά κυβικό μέτρο αέρα, και αυξημένου κινδύνου οξέος εμφράγματος του μυοκαρδίου με ανάσπαση του ST διαστήματος (STEMI), δηλαδή του πιο επικίνδυνου τύπου.

Το <strong>οξύ έμφραγμα του μυοκαρδίου</strong> με ανάσπαση του ST διαστήματος συμβαίνει, όταν μια καρδιακή αρτηρία είναι τελείως κλειστή και μια μεγάλη αναλογία του καρδιακού μυ δεν μπορεί να αιματωθεί. Χωρίς άμεση θεραπεία, ο ασθενής θα υποστεί ανήκεστο καρδιακή βλάβη ή ακόμα και θάνατο.