Μολονότι κυκλοφορούν εκατοντάδες προϊόντα ομορφιάς για τη βελτίωση της όψης της επιδερμίδας, ωστόσο οι ειδικοί υποστηρίζουν ότι ο σύμμαχος της καλής υγείας του δέρματος, και όχι μόνο, είναι η διατροφή και φυσικά ο τρόπος ζωής.

Σύμβουλοι διατροφής προτείνουν μια λίστα τροφών για ομορφιά εκ των έσω, ανεξάρτητα από τον τύπο του κάθε ανθρώπου, ενώ συνιστούν να αποφεύγουμε τη ζάχαρη, τα επεξεργασμένα τρόφιμα και το αλκοόλ χωρίς μέτρο.

<strong>Μύρτιλλα</strong>: Πρόκειται για ένα super food, πλούσιο σε αντιοξειδωτικά. Τρώγοντας λίγα μύρτιλλα μπορούμε να βοηθήσουμε στην αποτοξίνωση του οργανισμού, ενώ ταυτόχρονα προστατεύουμε το δέρμα από την πρόωρη γήρανση.

<strong>Αβοκάντο</strong>: «Θεμέλιο» για την υγεία του δέρματος είναι τα ω-9 λιπαρά οξέα, που περιέχονται στο αβοκάντο. Το αβοκάντο βοηθάει στην αναγέννηση του δέρματος, μειώνοντας παράλληλα τους ερεθισμούς και τις κοκκινίλες.

<strong>Αβγό</strong>: Τα προηγούμενα χρόνια πολλοί είχαν αφορίσει τους κρόκους, όμως είναι αυτοί που έχουν υψηλή περιεκτικότητα σε βιταμίνη Α, η οποία βοηθάει στην εξισορρόπηση των ορμονών και καθαρίζει το δέρμα από ερεθισμούς.

<strong>Νερό</strong>: Αν δεν είμαστε ενυδατωμένοι, το δέρμα δείχνει θαμπό και κουρασμένο. Στόχος μας  είναι η κατανάλωση 1,5 λίτρου την ημέρα.

<strong>Αγγούρι</strong>: Πρόκειται για ένα από τα πλέον ενυδατικά τρόφιμα, αφού το αγγούρι είναι γεμάτο νερό και βοηθάει στην ενυδάτωση του δέρματος, διατηρώντας το λαμπερό όλη την ημέρα.

<strong>Χυμός λεμονιού</strong>: Τα λεμόνια βοηθάνε στην αποβολή των τοξινών από το σώμα, που έχει ως αποτέλεσμα το δέρμα να είναι πιο καθαρό. Ένα ποτήρι χλιαρό νερό και μια φέτα λεμόνι το πρωί είναι ο τέλειος τρόπος για να ενυδατωθεί και να καθαρίσει το δέρμα.

<strong>Λιπαρά Ψάρια</strong>: Τα λιπαρά ψάρια, όπως σολομός, αλλά και οι σαρδέλες, είναι πλούσια σε ω-3 λιπαρά οξέα, που βοηθάνε στη μείωση των φλεγμονών στο σώμα και ηρεμούν τους ερεθισμούς του δέρματος, όπως για παράδειγμα την ακμή.

<strong>Λάδι καρύδας</strong>: Αποτελείται από κορεσμένα λίπη και πρωτεΐνες, οι οποίες όχι μόνο θα βοηθήσουν στην αναζωογόνηση του δέρματος, αλλά θα το διατηρήσουν και σφριγηλό κάνοντας την επιδερμίδα λαμπερή και δίνοντάς της μία πιο ομοιόμορφη απόχρωση.

<strong>Μάνγκο</strong>: Γεμάτο με β-καροτένη, πρόκειται για ένα ισχυρό αντιοξειδωτικό. Το μάνγκο θα επιβραδύνει τη διαδικασία γήρανσης του οργανισμού και θα βοηθήσει στην αναζωογόνηση του δέρματος. Η βιταμίνη C που περιέχει θα αυξήσει την παραγωγή κολλαγόνου στο δέρμα, που συμβάλλει στη διατήρηση της ελαστικότητας του.

<strong>Σπανάκι</strong>: Ο "βασιλιάς" των πράσινων λαχανικών, περιέχει ένα ευρύ φάσμα βιταμινών, ιδίως το φυλλικό οξύ, το οποίο βοηθά στην αποκατάσταση του DNA και μπορεί να βοηθήσει στη μείωση των ρυτίδων. Όλα τα πράσινα φυλλώδη λαχανικά συμβάλλουν στη βελτίωση του δέρματος.

<strong>Αμύγδαλα</strong>: Οι ξηροί καρποί είναι πλούσιοι σε καλά λιπαρά, αλλά τα αμύγδαλα είναι ιδιαίτερα γνωστά για τα πολλά οφέλη στην υγεία. Μεταξύ των πολλών θρεπτικών συστατικών που περιέχουν, είναι και η βιταμίνη Ε, που προστατεύει το δέρμα από τις βλάβες των κυττάρων και βοηθάει στην αναγέννηση.