Μέτοχος φαρμακαποθήκης είναι ο ιδιοκτήτης της πολυτελούς οικίας στη Βάρη, στην οποία βρέθηκαν και κατασχέθηκαν 2.051 συσκευασίες 67 διαφορετικών ειδών φαρμάκων κάθε μορφής από την Ελληνική Αστυνομία και τον Εθνικό Οργανισμό Φαρμάκων (ΕΟΦ). 

Όλα τα φάρμακα που βρέθηκαν ήταν ψευδεπίγραφα, δηλαδή πρόκειται για αυθεντικά σκευάσματα, που όμως δεν συνοδεύονταν από τα κατάλληλα έγγραφα είτε barcode είτε τιμολόγια.

Σύμφωνα με στελέχη του ΕΟΦ η οικία του 41χρονου αποτελεί προσωρινό σταθμό ενός δαιδαλώδους κυκλώματος παράνομης διακίνησης φαρμάκων που έχει πολλά κομβικά σημεία «προμήθειας» των σκευασμάτων, τόσο ιδιωτικά φαρμακεία όσο και φαρμακεία του ΕΣΥ και του ΕΟΠΥΥ στην Αττική και στην περιφέρεια. 

Η υπόθεση χαρακτηρίζεται πρωτόγνωρη, με δεδομένο ότι εντοπίστηκαν μεταξύ των σκευασμάτων και φάρμακα που προορίζονται για νοσοκομειακή χρήση τα οποία πρέπει να διατίθενται μόνο μέσω των φαρμακείων του ΕΟΠΥΥ και των δημόσιων νοσοκομείων.
